amanoisuno/poet huggingface dataset:
送楊闢同年 劉敞
昔在谷子雲，語妙氣縦横。遨遊五侯間，談笑臨公卿。丈夫伸知己，未必老一經。懷寶迷其邦，古人誰謂平。楊侯東州客，三歲不飛鳴。雜沓二府書，繽紛委弓旌。結靷西入關，長揖謝諸生。風霜豈不永，意氣故自輕。伊昔惟一劍，蒯緱吐悲聲。當令代舍長，見我珠履榮。
秋月 劉敞
暮歸欲投息，明月强我行。越陌復度阡，古人知此情。叩門童奴走，升堂兒女驚。呼酒徑就醉，益復招友生。不可不與飲，子真勝公榮。顧聞四壁間，絲竹金石聲。此非孔子居，那得爾鏗轟。夜闌興不盡，積雲解我醒。噫嘻王子猷，浪得千載名。
韓文公畫像分題 劉敞
微言昔廢絕，大道隨荒榛。上下千歲間，天將復斯文。若人實命世，述作參鬼神。横制萬里波，不爲流俗珍。大音破昏聾，有若雷霆震。惜乎世莫用，竟以奇怪聞。哀哉揭陽貶，勢屈道則伸。孔子亦有言，求仁而得仁。我昔讀其書，固常見其人。邇來觀遺像，忽若平生親。輪扁不言巧，丹青豈復真。尚存高山意，俯仰冀日新。
楊十一沒後重登見山樓有感 劉敞
平生交一臂，觀化此山川。俯仰成陳迹，高低俱絕弦。浮雲杳何處，衰病兀蕭然。擾擾紅塵合，誰予慰目前。
卧北窗下讀書 劉敞
高枕北窗下，柴門晝仍關。偶有微風至，欣然解人顔。瞑目恣遠想，超遙出塵寰。自昔太古來，幾人得此閒。讀書取適心，名譽非所攀。堯跖本不辨，況乃章句間。牛羊死牢筴，麋鹿安深山。物性有不齊，何知智與頑。
寄贛 劉敞
相去不在遠，百里若異方。相别不在久，一日如歲長。我昔不願仕，會知出處妨。因循竟不免，密勿猶自强。默默抱遠志，悠悠視流光。豈知豢雞鶩，止欲歸稻粱。飛鳥呼其儔，羈馬憶故鄉。況兹平生懷，奔走非所望。朝吟在子邊，夕夢居子旁。歲暮菽可採，云誰助傾筐。桑落酒當熟，誰復共稱觴。忽忽無一歡，昏昏坐中堂。拂衣告言歸，念彼穉且狂。作此聊自娛，我思不能忘。
八月六日寄鄰幾諸君 劉敞
謬爲天官屬，得與選事親。略計三百州，綠衣九千人。較材迷長短，守法愧因循。救末知不足，澄源力難伸。諸君備鄉老，多士競國賓。鑒形肖止水，播物參洪鈞。解論皆造微，詳延必逢真。仰成寛吏責，端本慰吾民。功則太平始，任非百職倫。聚精會冠劍，重鑰閟埃塵。寄重地必禁，問迹疏無因。風雨何蕭蕭，雞鳴夜將晨。一日如三月，況兹别累旬。
寄王深甫 劉敞
前日君遠遊，相憐每獨悲。寧知君未返，自笑還若兹。賢者易姓逃，聖者微服馳。聖賢不必容，吾道其如飴。浮舟潁水清，遠與塵囂違。卜鄰西郊郭，得近樵漁期。主人文章伯，聲望高一時。平生莫往還，見我如舊知。勢與年俱忘，胸中坦無疑。人當意氣展，何有憂寒饑。反思萬類情，紏纒未易推。向者雖定居，睽孤常不怡。邇來暫奔走，師友足自持。物或損而益，吾又何怨爲。且苟無陳人，吾豈能至斯。歲窮景蕭條，多感令志衰。須君濟其弱，嗟子何當來。
風雨寄貢甫 劉敞
積雨不自已，季秋聞驚雷。行子方遠道，憔悴感我懷。流潦紛縱横，高岡蔚崔嵬。左右無所覩，出入蒿與萊。百步一躑躅，十步一徘徊。村墟斷人煙，沈竈或産蛙。日月懸一隅，雲霧安得開。天遠人事邇，勞生使心哀。獨不如鳧鵠，奮翼超高飛。相望空長歎，撫襟泣如頹。
寄王深甫 劉敞
城東與城西，相去咫尺耳。不得同朝夕，譬如隔山水。況兹歷三秋，正復累百里。念我誰與遊，悵然豈能已。古人稱莫逆，未必居密邇。自嫌感豫深，更失笑談理。寡陋使心憂，空虚見人喜。觀過而知仁，且當謝君子。
寄論翊 劉敞
走馬平舒道，初日明三峰。嵐光共淡蕩，千丈青芙蓉。伊昔臨畫圖，但愛神仙蹤。安知復壯麗，翰墨難爲工。我行天地間，異景曾此逢。至今想見之，秀氣常沖融。世事勞人生，壯年成老翁。山中定見佳，恨未與君同。
寄永叔 劉敞
俱持强漢節，共下承明殿。相從不相及，相望不相見。平生慕儔侣，宿昔異鄉縣。展轉多遠懷，恍惚猶對面。桑乾北風度，冰雪捲飛練。古來戰伐地，慘澹氣不變。贈君貂襜褕，努力犯霜霰。一尺握中策，無由奉深眷。
寄鄰幾 劉敞
昨日非今日，今吾非故吾。蠱鳴知歲晚，鬚變哀年徂。萬事異俯仰，達者與化俱。故人千里外，高義獨何如。眷眷尺素書，湛湛雙酒壺。勸我加餐食，示我長相於。可憐平生好，不異東西居。我今心如結，那得從公舒。
寄佑之 劉敞
長安風塵地，見子若舊交。意氣何激昂，骨幹真蒲梢。戎胡擾邊封，殺氣連二崤。丈人國長城，多壘憂四郊。勁兵向海西，千里沸鼓鐃。共傳校尉印，勇略如虎虓。功業繫感激，念當覆妖巢。秋風日夜清，敵人知折膠。努力張國家，寄聲慰衡茅。
寄貢甫 劉敞
貧别書信闊，接壤如天涯。沉憂心膓窄，少日如歲時。食荼苦在味，集蓼辛在外。百感従中生，通夕不遑寐。世路豈飄風，游子常轉蓬。鏡中見二毛，何啻非老翁。晚慕馬少游，結廬守鄉井。簡略或易足，長當並形影。
寄張宜 劉敞
張君于福樂，先進野人也。曩者吾見之，大驚彼何者。鬚眉交蒼白，被服必儒雅。故善殷周間，不居王鄭下。諸士多及門，之子獨在野。食有脱粟飯，出無款段馬。鄉閭行雖高，時俗知亦寡。昨聞修庠序，造士繫陶冶。斯人宜聘起，可以專楚檟。養賢須勤渠，風教隨用舍。望君萬里餘，誰謂我心寫。
寄阮二舉之楊十七彦文 劉敞
我昔居宋都，潛有伐樹憂。不期得君子，卒歲同優游。楊生舊相知，情分故綢繆。阮公出傾蓋，而肯如白頭。古人有忘年，嗟我非此儔。譬如羔袖微，豈可參狐裘。知人視其友，孔聖稱焉廋。所以梁楚間，亦聞東家丘。相從未云厭，相别難自留。贈我數百言，精神露蛟虬。楊子期我用，謂當佐王侯。阮公推我文，云可齊尹歐。斯言豈易當，斯道豈易求。奈何千金珠，中夜而暗投。書紳願自勗，雜佩非可酬。欲知相憶心，淮水清悠悠。
寄楊阮 劉敞
中堂明華燈，宥坐湛清酒。筆硯居我前，史籍在我後。君知我不樂，我念平生友。强醉誰與歡，悵然夜將久。
温柑 劉敞
后皇富佳樹，柑實掩羣衆。磊落驪珠圓，參差金壺重。剖丹瓊瑤碎，蓄潤霜雪凍。封苞萬里險，照耀高堂供。憶昔伯禹籍，蒼茫闕斯貢。及乎騷人賦，流落遺爾頌。反登橘柚輩，海物隨錯綜。圖諜迷萬世，不平竟誰訟。頗疑古未有，彼故得豪縦。溟海通蓬萊，近由仙者種。又疑美過絕，讒口斥不用。寂寥三王時，此理彌可痛。安得舉其族，北遷越巖洞。歲比萬戶封，蠲煩與人共。
贈山僧 劉敞
貧病不出門，趣與時俗乖。高卧謝賓客，秋葉忽滿階。今旦爲誰埽，釋子遠見懷。問我平安否，曠然外形骸。貌疏意如真，語淡情反諧。旅人非一感，及爾能安排。聞道常愧晚，智也豈有涯。他日更解榻，虚談慰心齋。
達師 劉敞
師雖支離流，于道乃全人。未嘗事感豫，來者自欲親。時時平是非，往往動精神。縱横及萬事，慷慨驚四鄰。乃知全一身，不必山野民。乃知憂當世，不必朝廷臣。語默兩有適，動静皆可循。彼哉小丈夫，孰能識吾真。
喜晴寄彦猷 劉敞
積陰向十日，不見江南山。何意浮雲盡，依然庭戶間。芳草晚已歇，瑤華初可攀。故人在遠道，悵望凋朱顔。
永叔西齋送沖卿知陜府 劉敞
我求一州牧，竟至無津涯。相看佩銅虎，似欲凌青霞。分陜本相事，憩棠成棣華。優游山河勝，肯厭多風沙。
後出郊二首  其一 劉敞
人遠地形曠，氣收天宇高。不辭乘興出，直恐應接勞。送雁時揮弦，羨魚復臨濠。君知適意樂，未悟生二毛。
後出郊二首  其二 劉敞
歲晚農事畢，里閭競歡然。相見有餘情，獨游頗忘年。上懷羲皇世，下感沮溺賢。豈以六金印，而輕二頃田。
涼榭許道寧畫山 劉敞
許生擅丘壑，融結隨毫端。醉埽堂上壁，參差皆可觀。飛雪暗連峰，對之中夏寒。吾能捐萬事，于此聊盤桓。
獨釣南湖 劉敞
澄澄春波深，中有魴與鯉。無人收潛隱，好生得吾子。投竿坐孤石，盡日倦未起。既失常若驚，有逢忽然喜。子心豈殘物，子道豈娛己。人誰辨子意，我請盡其理。垂釣須得鮮，治國須得賢。所以不憚勤，豈在蝦魚間。君子愛其君，諷諭以爲先。詹何臧丈人，古事皆已然。誰將子之術，更誦吾君前。
負暄四首  其一 劉敞
歳晚天地閉，積陰凍乾坤。大鈞止亭育，羣鬼私自尊。竊弄造化柄，擅令衆陰存。幽奸發玄漠，死氣蒸黎元。朋黨漸相蔽，大辰訴其冤。帝惟百物憂，恐不見陽春。敕使拘衆鬼，朝曦送微温。大明煥幽鬱，和氣迥崑崙。初曉尚餘禀，漸高遂增暄。煩冥避窮朔，玉燭調中原。衆蟄久僵俘，今來更騰鶱。微禽鷃與雀，弄影勢飛翻。草木反生意，益思擢鮮繁。潛魚離冰穴，無數遊清源。嗟我同此慶，兀然坐朝昏。緼袍幸可賴，卒歳無復論。稍稍出辭氣，仰天荷公恩。始知過狐白，願得陳至尊。昔宋有愚叟，亦能款君門。况今事西討，十萬羅櫜鞬。烽火通警急，鐡衣遶夷蕃。幸悲墮指魄，少慰無衣魂。誠使勝挾纊，豈在衣便蕃。斯言出感激，忠信非詐諼。何由露天聽，虎豹守天閽。
負暄四首  其二 劉敞
南極無永晝，北方多苦寒。負暄意頗適，容膝居亦安。嘯傲長者轍，崔嵬切雲冠。道書異俗味，稚子同大歡。不覺老將至，安知利害端。
負暄四首  其三 劉敞
被褐暖不足，負暄温有餘。內慚意氣狹，婉孌在庭除。清晨倚西楹，夕暮守東隅。常恐浮雲起，冰雪不須臾。靳靳懷薄願，安得留飛烏。
負暄四首  其四 劉敞
日出東南隅，晨光散瞳曨。山形西北去，暖氣浮冲融。天地大逆旅，客身一飄蓬。胡雛啼朝霜，邊馬嘶朔風。獨懷負暄樂，未許斯人同。歸當獻天子，無乃笑愚忠。
遊仙 劉敞
焦明忌常處，蟪蛄愁永年。淺俗更相訾，曠懷自邈然。我從造化遊，夐立萬物先。四海固咫尺，大椿不獨延。日月爲我駕，昏明相回旋。超遙無終薄，浩蕩遺拘蠻。豈與功明士，姝姝以暖暖。智極蝸角下，形敝陽榮間。
種萱 劉敞
種萱不種蘭，自謂憂易忘。綠葉何萋萋，春愁更茫茫。古人有虚語，名實未必當。南箕與北斗，燦爛空成章。
讀莊子三首  其一 劉敞
簫韶豈不美，爰居終自悲。俛仰魯城上，驚顧不能怡。伊昔舜廷內，鳴鳯爲來儀。和聲詎中變，衆聽邈難齊。澆淳懸異代，聰昧未殊施。咄嗟播鼗武，永乏滄海歸。
讀莊子三首  其二 劉敞
漢陰灌園叟，抱甕力難任。規爲一何拙，機事自傷心。賜也不受命，愧之汗沾襟。至言與世邈，幽操非俗尋。以此高宇宙，豈知倦山林。彼哉夸奪子，佩服爛朱金。
讀莊子三首  其三 劉敞
商丘有奇樹，厥生非一朝。修根走靈社，騰幹拏赤霄。拳局無大用，液樠不可彫。誰謂非世器，終焉托逍遙。致身適有遇，松桂寧免樵。
吳中大水有負郭田在常州云已漂潰作一首示公儀 劉敞
百谷馳東南，三江澆吴會。積陰漏雲漢，涌水翻積塊。斯民既昏墊，我稼墮顛沛。魚鼈有餘糧，郊原靡遺穗。餬口竊自恕，矜寡將何賴。天道有盈虚，吾寧罪于歳。救饑苦謀拙，禹稷不可待。行矣帆長風，因之浮海外。
覽古二首  其一 劉敞
固國不須險，用兵不須强。域民在所守，威敵在所良。由余仕諸戎，秦穆警封疆。晏子猶在齊，范昭識難亡。小國有其人，大國豈易當。奈何億萬師，牧野遂煌煌。
覽古二首  其二 劉敞
天馬出西極，由來中國用。楩楠秀荆楚，乃作晉梁棟。遺材彼興憂，得寶此以重。伍員楚亡命，一旦摧郢衆。世薄事有然，申胥得無慟。
和聖俞織女無恥羞 劉敞
織女有恥羞，歳一過牽牛。暫來已遽往，光景不少留。會合一何亟，離别一何脩。不知靈匹意，正使今人愁。河漢清且廣，風波無時休。蹇修古不存，烏鵲相爲謀。理拙心莫同，誰令結綢繆。蛾眉坐自老，紈扇空悲秋。
同獻臣七月七日夜詠牛女 劉敞
熒煌昭回章，婉孌靈匹燕。薄霧垂絪衣，明星綴華瑱。潔身奉君子，所幸常顧眷。風浪既多艱，歳時劇飛箭。會賒别堪疑，那能鬒不變。願構虹蜺梁，與君常相見。
觀水 劉敞
楚山積陰霖，百谷盛號怒。虎豹亡其曹，蛟龍失所据。勢排蒼崖列，力與巨石注。頃刻浮青天，微茫浸高樹。兹城依平原，自古北懸瓠。墊溢安敢辭，漂浮實所懼。禹功不可及，河伯欲誰惡。寧以蛙龜歡，姑爲下民蠧。築防力不足，疏瀉志猶慕。安得鞭馮蠵，從兹萬里騖。
喜雨 劉敞
海上雨初至，中庭樹交翻。幽人整冠帯，喜見雷電存。積潤瀉河漢，餘滋被邱原。魚龍倘可活，鼃黽誰嫌喧。稍稍秋欲變，微凉入前軒。古人致亹亹，吾亦開吾樽。御叔小丈夫，頗知笑臧孫。賢愚定誰是，興盡忽忘言。
送張氏家姊至丹陽早别 劉敞
曠野凉氣早，八月風已寒。遙雲結層陰，白雲被芳蘭。徬徨步高隰，怵惕傷肺肝。奈何遠别離，涕下若波瀾。
木鴈堂 劉敞
聽訟吾猶人，安得終曰間。從吏已可知，拂衣未能還。逍遙及餘暇，苟且寛心顔。灑掃延清颷，空凉闢重關。古人有所處，才與不才間。持此以自娛，將非真隱然。
寄題蕭山歳寒堂 劉敞
伊堂早頹挫，松柏亦憔悴。常惟摧爲薪，中塗失蒼翠。昨來始營葺，榱桷復高麗。蕭蕭青雲幹，始有百大意。神明頓來還，故老咸歔欷。朝燕得所常，問誰救其敝。吾家渥洼駒，頗有超絕氣。好事能復古，愛奇趣起廢。後凋甚明白，來者思彷彿。此實賢智謀，古人貴豈弟。仲尼頌子産，其養民也惠。召公憇甘棠，後世歌蔽芾。勉旃崇其業，事足伯父繼。令名與佳樹，自可俱億歳。
示鄉人陳生 劉敞
我祖學蘆山，潛光玩詩書。君家獨先覺，一見矜里閭。固有如陳平，長貧賤者乎。青雲果自致，遠鑒驚羣愚。鳴風兆有媯，懿占信不誣。粲然諸子賢，仕各列大夫。號稱萬石君，盛事衣冠無。聲華輝圖史，豈獨榮枌榆。外族繼清高，恥爲事物拘。未嘗入城府，奕世風不渝。宜有羔鴈求，怪其久闕如。君來就鄉賦，信足光慶餘。郡守勸駕行，紫庭與計俱。努力事學問，豫章擢扶疏。游子懷故鄉，矧伊接葭莩。勉率爲歌詩，尚能念起予。
聽府妓歌憶春卿資政給事 劉敞
南方酒如澠，醉倒本容易。蔡姬緩聲歌，清響動雲際。惜哉知音稀，此輩自難值。曩者東山游，一日已三歳。人遐成陳迹，興盡失超詣。寥寥方外歡，獨數嵇阮輩。凍雲臨寒空，掩鬱邁往氣。引杯亂愁思，擊節還拊髀。
招斁 劉敞
鑿井不及水，雖勞乃無功。耕田捨終畝，歳暮安俟豐。人當少年時，耳目明以聰。所爲患不能，所學患不通。患之不自勉，老去逾顓蒙。雖復欲自力，歳時已飄蓬。譬彼陟大水，不能曉西東。諭爾安可忘，我嘗夢周公。
朝乘 劉敞
朝乘日車出，暮戴星影還。顛冥朝暮中，出入咫尺間。已覺素志非，更知人理艱。小利專欲速，大德不踰閑。
雪 劉敞
楚塞常閔雪，窮冬未爲晚。欣看朔風過，想自萬里遠。崩騰龍沙飛，浩蕩北溟卷。勢排炎荒瘴，力救南國旱。悲鴈飛何之，蟄龍卧終偃。至神亦憔悴，爾輩何繾綣。歳陰倐將改，天運有必反。慷慨吾何言，短衣數自挽。
復雪二首  其一 劉敞
十日三雨雪，同陰坐朝昏。幽人感歳晚，更覺日月奔。勁風西北來，轟哮動乾坤。中州山崑墟，四徹皆璵璠。鴻鴈遊可哀，竹柏生僅存。念此使心悲，何時見陽春。志士則憔悴，薄俗安足論。鄉里狐狢兒，反怪天正温。
復雪二首  其二 劉敞
前夕盛雷電，謂言春和發。典衣買春酒，歳事亦可悅。不知天難諶，信宿更凝冽。朝來雪盈尺，初計頓乖越。吾廬甘重塞，敝褐忍百結。豈敢咨祁寒，又非慕炎熱。陰陽相交錯，萬一成災孽。憶昔魯隱公，九年春三月。癸酉雨震電，庚辰大雨雪。春秋書爲法，其事何照晰。曾經聖人筆，下學而上達。况此四月間，又當季春末。願排閶闔戟，一獻春秋說。路遠泥阻深，愁哉卧巖穴。
書堂 劉敞
客身困旅人，未如負舍蝸。滚滚荆吳間，所居不常家。宴安非吾事，但恐髪早華。且復一日葺，隨時具生涯。白盛爛四壁，塋凈磨疵瑕。虚明豁心府，永使思無邪。愁來莫與語，起就書龍蛇。亦足寫方寸，放歌快咨嗟。苦嫌中庭窄，所生野草花。故須種松竹，反憶日月遐。歳寒與誰共，惆悵終無他。
答江丈雨中 劉敞
繁陰乘炎夏，晦色竟朝暮。蛟龍困雲雷，虎豹病氛霧。過時畏昏墊，推分縱所遇。閉閣空自愁，救饑眇無素。江侯卧閭里，本自濟時具。方與造物遊，昔同斯人慮。作詩破幽憤，極筆紆遠慕。磊落三賢人，千秋如面晤。道同義相契，未必形影附。長謡雞鳴篇，因見君子度。
九月十日雨中孚先見過圍棋嘗茶 劉敞
幸從大夫後，而無吏事憂。出沐風雨夕，閉門松菊秋。素交辱見過，意氣何綢繆。車騎皆雨立，富貴若浮雲。圍棋紓壯心，酌茗當獻酬。豈惟鄰里好，足慰平生游。書籍可許通，水火得所求。獨恨雞黍薄，無以充淹留。我窮若匏瓜，于世良悠悠。寂寞守一隅，非君誰見收。庶幾除三徑，玩此歳方遒。莫令子衿詩，更作商聲謳。
渴雨示府僚 劉敞
東風破窮陰，農者亦望歳。宿雪滋巳消，驕陽更爲沴。璣衡運元化，律呂導和氣。四序宜平分，斯人尚憔悴。關中大兵後，所向半凋敝。荆棘獨至今，睠言可涕泣。憶昨辭紫宸，從容畫民事。焦勞見顔色，曠蕩灑恩惠。開倉出其陳，履畝奪浮議。乃知聖神心，獨在舜禹際。所憂吏不稱，未足效兼濟。安得三日雨，滂沱澤厚地。百昌奮皆作，吾亦免于戾。吁嗟望雲漢，冥漠想萍翳。交泰及此時，羣生豈終否。
成冬 劉敞
富貴抱憂患，貧賤苦煎熬。居此二者間，幸無終歳勞。養生賴裘葛，卜隱開蓬蒿。既不碌碌冗，又不巍巍高。炎凉縱所遇，寒暑俱可逃。竭力供子職，大歡對兒曹。至人貴真樂，名位豈所饕。咄嗟路傍子，生死堪悲號。
卜居謝晏公 劉敞
燕雀赴廣廈，雞鶩就卑棲。我生共有託，生理與汝齊。憂患歷險艱，轉徙疲東西。常慕蠻與觸，所居能自賫。哀吟蹈楚郊，主人欲招攜。卜築煩里旅，婦姑免勃谿。此邦非故鄉，習俗素所迷。頗以羈見忌，得安糝與藜。下見賢相仁，恤隱逾天倪。陰德少陽報，眉壽至介圭。已當受一廛，終身活灌畦。
卜居 劉敞
清波照蓽門，垂柳拂危軒。靜境偏相慰，鳴禽時一喧。羡魚還結網，引水自疏源。嘯傲陶唐世，幽憂不可諼。
蘆泉 劉敞
吾山會雨澤，汗漫千里秋。不如蘆泉水，來入城中流。經營萬餘家，澄澈去無際。我樂與衆同，泉能起人意。泉旁宜嘉林，時多桐與梓。泉間宜美魚，時有魴與鯉。誰能捐萬事，來我泉上居。我欲解章綬，從之泉上漁。
浮光山人 劉敞
先生方獨往，逝與一世辭。雖未超雲霞，豈嘗顧喧卑。事親止于適，接物能不爲。谷中虎豹多，往往行自隨。此是真人風，何必太古時。吾欲從之遊，自嫌迹尚非。寄心逍遙間，聊可以相期。
初到東平得雨 劉敞
少服逢掖衣，又爲梁甫吟。謬膺東藩守，似慰畸人心。宣布祗上恩，浚明肅官箴。治醇俗易美，事半功反深。嘉雨蘇旱苗，慶雲結重陰。天將假民樂，我以開煩襟。鉅野會百川，東山凌衆岑。庶幾緩吾带，一一窮登臨。
雨中送張六 劉敞
秋陰蔽陽光，雨潦如昏墊。居人鬱無聊，游子行可念。方攜一樽酒，欲别情不厭。雖無車馬贈，篇賦私敢占。人生遠圖在，離索安足慊。願爲東南風，刮日豁長熖。取觴醉車軌，千里由此漸。
攝領審官六日還印長文戲作五言 劉敞
山野不事事，未嘗中繩墨。得官筆硯間，懶與慢成癖。前日承君乏，始親薄領役。捶鈎校毫芒，簡髪差寸尺。自知非其任，良有不可力。君誠神仙人，那得頭不白。繇兹謝睎跂，依隱就閒寂。
桐花 劉敞
一株青玉立，千葉綠雲委。亭亭五丈餘，高意猶未已。仙僧年九十，清淨老不死。自云手種時，一顆青桐子。
同梅聖俞送尹郎中監舒川靈仙觀 劉敞
真人西度關，乃祖獨知之。强著五千言，竦身棄喧卑。靈光無時没，人世自超忽。上下千歳間，裔孫亦清出。論兵復擊劍，遠與道同符。功名不如意，白髪笑桑榆。藏書天祿閣，卜居天柱山。此職無吏責，去去何時還。山中醉白雲，山下弄流水。吾已了損益，未知生死耳。聊登千仞巔，下視寰中塵。更因長風來，揮手謝世人。
記所居草樹 劉敞
幽蘭晚已秀，新竹直且疏。樸樕亦巢禽，坳堂自容魚。長日肆炎赫，周軒正清虚。適心不貴多，一畝覺有餘。理會遣孤笑，興來味羣書。彼何擾擾爾，我獨欣欣歟。人臣無懷安，吏治猶蘧蘆。幸及三年淹，庶幾閒燕居。
銅雀臺瓦硯 劉敞
當時鴛鴦夢，飛入魏宫來。崇構滅餘香，碧瓦空在哉。磨礱變新硯，洗刷滌故苔。但取圭角全，何必瓊與瑰。
樹下二首  其一 劉敞
中庭兩佳樹，密葉如翠帷。擢幹一何高，鋪陰被前墀。清風自翩翻，正晝無炎曦。拱揖在我前，我常往參之。隱几旦復暮，卷書坐忘疲。安知非華屋，聊以庇蔭爲。瑤室隕帝辛，璧臺喪周姬。由來滅亡禍，不爲草野施。偃仰更何顧，欣歡方在兹。
樹下二首  其二 劉敞
召公愛小棠，百歳俾勿拔。仲尼憩大樹，一宿輒已伐。聖賢豈殊途，人事有窮達。出處何可常，我身固微末。上無燕伯遇，下無宋人孽。從容聖賢間，得此亦已竊。
庭樹 劉敞
中庭無多樹，花盡自成陰。熏風吹清和，午影還蕭森。上有出谷鳥，間關鳴好音。下有放言人，寂寞卧機心。人鳥各相忘，語默不見侵。吾廬此最好，豈意在山林。
送石昌言知宿州 劉敞
宦情重居內，世論輕守藩。出處苟自得，重輕安足原。昔常怪蕭傅，恥乘太守幡。頗獨多嚴生，厭直金馬門。優游樹風迹，宣布流上恩。何負廷中臣，而貶千乘尊。石侯古人風，自令薄夫敦。平日不汲汲，左遷更軒軒。輕舟趣行裝，合符去天閽。高卧可以治，簿書豈所煩。我亦羈旅人，不堪市朝喧。又無適時用，坐自悲素餐。願爲江湖長，聊復育元元。子若未北歸，相過識吾言。
題和弟所居桐樹 劉敞
卜隱謝林藪，考槃寄閭里。嘉樹爲我徒，清風濯塵耳。手披漆園書，身擬長梧子。窮秋忽感悲，埽榻且歡喜。
冬晚贈深甫 劉敞
客游已昨日，已復歳月改。流光一如此，故物紛晦在。忽使中心悲，悠悠若浮海。相思間何闊，此意君當解。
效陶潛體 劉敞
出門逢一士，抱書向南山。問其何爲爾，欲語輒復歎。少小貴詩書，志業覬孔顔。爾來三十載，鬢髪倐已斑。唐虞不可待，世譽亦恥干。寧赴巖谷老，行行未遽還。其言乃可感，使我再凄然。人生歸有命，窮達何足言。勸爾飲此酒，唐虞在其間。
懶詩 劉敞
分表難强營，俗中彌不堪。始覺懶亦真，功名焉可貪。婆婆玩流光，幽寂信所諳。束带愁逢迎，燕處倦交談。碌碌史隱間，將爲兹世慚。
菖蒲 劉敞
香清自足愛，味厚非所倫。如何缺缺徒，反以花爲真。花奇不可見，舉世皆忌辛。誰將擢仙骨，願比芝苗珍。
登薦福寺山亭 劉敞
時事如不聞，煩襟尚鬰怫。高亭一何壯，俾我遺外物。是時夏景初，竹樹雨飄拂。燕雀飛簷楹，喧爭互强倔。世紛類如此，小大何得失。始知絕羣動，方外真有佛。此地可終隱，不惟謝炎鬱。逍遙鞭其後，豈恨久蟠屈。
九曲池 劉敞
廣陵春欲歸，九曲池先暖。積雪未全消，流波已全滿。宫城落喬木，岸竹排纖簳。古事無足悲，登臨苦日短。
和永叔夜坐鼓琴二首  其一 劉敞
衆人于五音，醜正不醜隨。所以匣中琴，寂寂少人知。淳和太平風，簡淡邃古時。得意亦忘言，居然見無爲。非公藴真樂，此道誰復期。
和永叔夜坐鼓琴二首  其二 劉敞
知音古亦少，况乃今人乎。至和動殊類，此則今世無。舜韶舞百獸，事可觀于書。但非耳目接，便自疑其虚。誰謂今之人，反不如獸歟。大音蓋希聲，聾俗或萬殊。中孚有不化，嗟嗟乎豚魚。
苦寒行 劉敞
驅馬涉長磧，千里徑無草。天寒日光淡，積雪常杲杲。勁風裂肌膚，狐狢甚魯縞。况我被甲鎧，寢遲起常早。崔嵬陟高山，日落尚遠道。人生各有命，豈憚事遐討。飲冰傷心骨，重研如巨棗。義深自最勵，身賤寧要好。親戚何可逢，功名未自保。少年慕壯健，我獨貴疏老。
送霍邱謝寺丞 劉敞
吾聞歐公客，必皆當世賢。衆中一見子，始信斯言然。綵衣得意歸，笑語春風前。輕賫尚方履，去影裊翩翩。百里不足仕，桂枝淹華年。故須多種秫，爛醉揮鳴絃。
答黄寺丞濠梁雜詠 劉敞
閉門委餘事，久矣卧幽寂。忽枉臨濠篇，如逮問魚客。山川盡寫倣，人物多在昔。形倨遊自遠，善行固無迹。吁嗟相知晚，起予遽多益。乃悟文字工，足兼造化力。熒煌淮夷珠，磊落荆山璧。他人竭澤求，吾子希世得。禽微戒輕彈，路暗慎虛擲。如何忽在此，詠歎生感激。
黄寺丞九月十三日見寄 劉敞
兹年見二毛，秋至獨多悲。况乃霜露繁，悟彼歳月馳。衡門靜無轍，幽徑荒不治。眷眷武夷翁，傾蓋成舊知。每枉林下步，笑言輒移時。目擊良已久，鳯歌復見詒。諒君徜徉意，當以振其衰。
生槐 劉敞
苒苒庭下槐，蒼蒼山中檜。臭味久矣殊，榮枯莫相待。胡爲寓形生，曾不異風概。擢幹初無根，交陰忽成籟。死生詣膠漆，幼壯姿姿態。本同非不佳，末異終恐害。吾意造化巧，淫樂爲狡獪。玩此三公才，比之女蘿輩。不然世俗薄，苟合耻剛介。妄彼特立姿，樂附柔弱類。誰能極物理，且以嘲大塊。陶冶如吾言，庸庸亦何怪。
櫻桃 劉敞
東風吹陳根，萬木含芳華。客愁獨不改，浩蕩津無涯。朝光破浮隱，暄鳥聲交加。櫻桃此時盛，滿樹紛彤霞。當戶仍拂簾，參差自相遮。日高卧未起，顧見驚且嗟。此復幾日繁，譬如空中花。非無一樽酒，玩之到景斜。多慮使意衰，悵然奈爾何。
摘櫻桃 劉敞
此花前日時，素雪搖東風。已驚變濃綠，忽更垂繁紅。俛仰物三換，歳華終無窮。因笑樹下人，未悟成老翁。磊落火齊珠，參差珊瑚叢。贈遠限道路，成蹊縱兒童。
春陰 劉敞
朝日送風光，宿雲濃不卷。微陰助惆悵，旅思增婉婉。新花秀且含，芳草綠更遠。樂賞及融怡，春暉未應晚。
除草二首  其一 劉敞
昔歳有壯氣，恥事一室中。獨願埽萬里，指麾走羣雄。少壯意更衰，棄書學老農。羈旅無田園，飄如野間蓬。徘徊陳蔡間，呰窳見楚風。託足不期廣，所存一畝宫。秋草日蕪没，荷鋤事兒童。歎息念變化，古人頗固窮。
除草二首  其二 劉敞
中庭不踰畝，百草何荒蕪。綠葉間紫莖，薫蕕互相渝。所憐薄筋力，豈愛不埽除。賢者曾蒿萊，吾徒亦何如。公侵藩垣出，蔓也自難圖。下牀值蛇蟒，依隱行鬱紆。至使蚊蚋多，不堪匝肌膚。古人遺我言，芳蘭戒必鋤。努力蔑小惠，作詩感躊躇。
早發襄城之龍山呈曼叔 劉敞
鳥啼齋前樹，促駕吾當西。朝從良友别，夕赴幽人期。方以會合喜，敢曰道路疲。予戇昧時利，百事棄不爲。惟有好賢心，未愧緇衣詩。
敔來速嘗新酒 劉敞
徒咢無與同，徒歌無與和。徒行莫之友，徒語無所破。慷慨一無徒，始覺從君過。欣聞酒新釀，堂有佳客座。歡從尊罍罄，醉聽冠巾墮。庶可效名士，因君讀楚些。
日醉 劉敞
犀首從横時，無事猶飲酒。我生太平際，日醉亦何有。太平多賢才，臺閣固其藪。濟世圖功名，汲汲常恐後。我寧樂自放，甘與物俱朽。顧惟人間迹，澶漫獨已久。智謀乏施設，筋力倦奔走。幸爲朝廷知，而免職事守。人當自量度，快意安所受。何能强繩檢，希世視自負。晶熒流霞波，泔淡白玉斗。歡來無虚席，嘲笑命賓友。殘冬雖餘幾，自足數開口。浩歌迎春風，安用獨醒叟。
寒蘆 劉敞
雖居江上城，不識江邊路。故移蘆葦叢，粗慰江湖趣。翠華侵硯席，疏影入牖戶。歳寒待爾共，好尚與時迕。勿以比蒹葭，蒼蒼瘁白露。
和兩府諸公馬上作 劉敞
富貴信多士，况乃主恩深。京洛多風塵，冠蓋自成陰。片言代拱璧，一顧溢千金。嗟我固貧賤，處俗謬浮沈。咄咄人間世，俯仰愧山林。
和永叔十九韻送魏廣 劉敞
信陵貴公子，仁義不掛口。猶有三千客，名聲極高厚。而况賢者門，四方所奔走。豈無青雲士，磊落照前後。我雖非其人，慕用意殊久。差池混出處，百望乖一隅。羈旅陳蔡間，忙如喪家狗。擔簦始自致，傾蓋許白首。中堂陳詩書，高會置樽酒。豈惟聽餘論，復喜識賓友。魏侯希世珍，頗爲平生舊。他時恨契闊，並生喜邂逅。危冠切浮雲，長劍掛南斗。同志此莫逆，孤遊信無負。切磋變新巧，綵繪飾餘醜。自謂當窮年，如何復分手。士生得所師，文學致不朽。吾衰莫自力，子壯諒何有。當取天下名，還爲生人壽。
遊龍山 劉敞
孟公乘興出，必造龍山頭。回望默不言，夕陽始還輈。千年雖悠遠，此意故風流。咄嗟無知者，寂寞空荆州。霜風蕭騷晚，楚水荒凉愁。安得款段馬，往來時獨遊。
放鸇 劉敞
上天賦爾才，若不受羈紲。失身偶見獲，羞與家禽列。秋風半夜起，鴻鵠兩飄瞥。物生各自適，聽爾歸寥泬。白雲入雙眸，尺地肯自屑。慎勿逐鷃爵，□□不足絕。不過倉廪中，朋黨爲偷竊。鴂鶗最堪憎，擅使芳草歇。勉力霜霰期，方爲鳥中傑。
嗚蟬 劉敞
芳草久已歇，星火奄向中。日暮玄鳴蟬，歳華坐將空。輕舉塵壤外，逍遙神仙同。豈伊感時節，悲嘯臨長風。夕露鮮餘潤，炎颷成藴隆。清虚浪自足，高餓亦云窮。
和聖俞十二韻 劉敞
處世誠碌碌，白髪生滿頭。所以不自慚，數從長者遊。醉翁名世者，事業晞孔周。獨立千歳外，邈然已難儔。韓范青雲姿，奮飛起西州。徘徊霄漢間，下視輕蜩鳩。詩老最前輩，名聲三十秋。篇章被海表，豈獨魯與鄒。今我親見之，執鞭乃所求。何况登其堂，舉觴預獻酬。清談破羣疑，嘲笑寛百憂。以此捐歳月，吾生同悠悠。
宿綠溪 劉敞
雲昏江水闊，兩淮不可測。山丘望亦迷，馬牛豈易識。高帆乘長風，俄傾屢欹仄。未知所趣向，稍稍萬宇黑。近津見蘆葦，其外水正白。操舟投其間，宿鳥俱闢易。水深不可纜，叢梗以爲力。蚊蚋秋尚繁，不眠坐通夕。中宵風逾厲，潮水相蕩擊。安得似人者，謦欬在我側。天明啓牖戶，願見白日色。莽蒼暘谷間，竟爲霧雨隔。追觀宵征處，波惡生悸惕。絕糧非陳蔡，從者亦悽惻。
如意臺 劉敞
冷冷清池水，泛泛不繫舟。興來可獨往，興盡自難留。留無淹回責，往無進取憂。世人共擾擾，真賞空悠悠。章華楚人困，姑蘇麋鹿遊。君看如意臺，乃知賢者謀。
閔雨 劉敞
長夏炎氣隆，高田劇焚燒。惜哉淮海卑，無力能沃焦。起顧郊野間，離離悉苞蕭。日夕多狂風，飛塵蔽招搖。誰能起蛟龍，雷雨蘇宿苗。眇然坐自想，幽意增煩歊。
和過騏驥院觀馬因飲李氏夜歸復與江謝會于敝居 劉敞
子真王濟徒，愛馬有馬癖。毎嫌駑駘衆，未覩千里格。朅來飛龍廐，一一數白黑。始驚麒麟骨，秀出無與敵。旗旄亂雲霞，鼓吹喧霹靂。從容看回旋，感激私歎息。此當逝崑崙，上與天無極。奈何局軒陛，終歳老羈靮。主人貴公子，埽榻多命客。聊欲寛其意，無爲稍戚戚。珍羞雜水陸，清酒漾金碧。嘲笑心目開，留連日已夕。歸來興不盡，駐馬問所適。知我方會友，投鞭遽登席。貧家竟何如，脯醢乏餘力。歌舞復無素，兒童强敦逼。多君平生懷，不與貧富隔。歡來亦酩酊，俛仰愧三益。
早行 劉敞
雨息風亦止，落月猶在天。舟人相呼起，稍出蘆葦間。暗中各紛拏，四聽聲正讙。開戶視所從，大江自漫漫。衆星若連珠，纍纍浮深淵。津涯杳難知，勢與天地寛。俯見舟楫微，萬牛一毛然。虎豹嘷岸傍，蛟龍浮其涎。兢兢抱危懼，忽忽忘食眠。人生誠多憂，况乃行路難。
重陽日得景烈送酒 劉敞
歳晚見黄菊，悲秋空復情。故人豈知我，朋酒適平生。舉杯遠相屬，目盡歸鴻聲。醉眠東籬下，此亦淵明情。
和焦生石字韻 劉敞
我惟一逢掖，入爲二千石。聲迹不相同，禮貎謂誰敵。既許游藩籬，又喜升宴席。酌酒澆磥魁，賦詩聽警策。朋從常苦少，佳節古所惜。既醉忘形骸，笑言俱莫逆。使公貴且壽，富有貧賤客。
寄隱直 劉敞
會短别日長，愁多歡情少。古來人間世，于道同擾擾。我髪日已蒼，我顔日已槁。離憂固如此，四十未應老。誰能跨浮雲，相與成莽眇。吾子心莫逆，庶當悟意表。
旦日城東渡汝水與鄰幾飲别歸作五言寄之 劉敞
繁霜墮衆木，朝光破初寒。游子侵旦發，隱忍行旅艱。走馬東郊門，别愁莽無端。川長不可厲，泛舟觸波瀾。相及墟落遠，解驂請盤桓。班荆道路側，酌酒還據鞍。殊鄉閲人多，浮俗見子難。結交形骸外，生計出處間。江湖天一涯，冰雪歳欲闌。昔賢往不反，子陵與伯鸞。東游信不惡，相望終永歎。
寄深甫君章 劉敞
爛漫十日飲，未快遠别情。醉魂幾時醒，直見潁水清。前歡絕莫尋，離念紛更盈。車騎暫休汝，賞晤得時英。披襟兩相照，話言僕屢更。論史既衮衮，說經亦鏗鏗。一觴亦一詠，樂事真相并。會合固難常，我獨嗟南行。回首念前好，感物非嚶鳴。明發成寤歌，勉勉趣遙程。
寄裴吳江 劉敞
王喬一雙鳧，乃是尚方履。誤逐閶闔風，飄然太湖水。湖水連天涯，茫茫湛清輝。秋來興不盡，似欲都忘歸。玉疊鱠如雪，碧壺酒若澠。醉輒問左右，何如張季鷹。君乃蓬邱人，神仙有名籍。不應自放浪，久爲塵中客。我頃卧廣陵，西風見白髪。八月觀海濤，壯心謝超越。因欲解印綬，從君五湖遊。功名非所及，爲具鴟夷舟。
寄贈獻臣 劉敞
龍興幽泉中，溶雲自潛飛。氣還大淵下，灰籥先察微。氣應不必邇，至誠神與歸。嗟予接休德，志合無纖譏。譬諸死灰然，安事旦夕違。胡爲久相越，書問月增稀。
五言寄江丈鄰幾時往尉氏未還 劉敞
終日相與居，豈知相得懽。出門一分袂，乃覺攜手難。西風過浮雲，急雨生早寒。清秋令人悲，兹遊何當還。歳月游將晚，念君尚加餐。
寄深甫 劉敞
往卜潁上居，徒愛潁上人。巢由節並世，管鮑必相親。而我與夫子，阡陌東西鄰。正可白首遊，豈計中道分。人生莫自必，一别俄六春。入踐西掖垣，出乘兩朱輪。佐時乏明略，來往徒紛紛。上愧洗耳翁，下慚圖霸臣。念欲投劾去，結茅復從君。攄我宿昔意，寄聲謝水濱。
寄楊忱明叔 劉敞
君有湖海氣，沆碭凌斗牛。遠持一卷書，濯我千歳憂。大音不衆合，至寶非暗投。感激移人心，汍瀾使涕流。俗譏陳元龍，世乏劉豫州。安得排羣兒，卧君百尺樓。
雨中寄徐二 劉敞
北風吹飛雨，中夏變早寒。浮雲滿天地，坎井成波瀾。秋興集我懷，旅愁散無端。陽光旦自匿，后土何得乾。嗟君貧非病，所寄瓢與簞。陋巷無雜賓，商歌激清彈。甚願裹薄飯，相從饜朝餐。亦思造暘谷，相與晞朝冠。力弱泥潦深，乃知行路難。
論交 劉敞
張陳父子游，乃爲白刃仇。蕭曹平生歡，亦作睚眦讎。交合名利間，安得無後憂。商山有四人，衰老俱白首。但食巖谷芝，終身不相尤。未必能獨賢，苟云無他求。古稱結交難，成敗視此由。作詩告同心，市義誠足羞。
秋霽宴北軒 劉敞
北軒屬秋霽，曉見風葉零。置觴命賓友，環坐飛渌醽。遇適輒獻笑，放言豁中扃。兀然不省醉，起見天上星。勉强相勸引，我謡子宜聽。幸無兵農憂，稔歳蒙休寧。讀書業文外，惟有醉不醒。世途若波濤，富貴乃浮萍。置之無可稱，視彼鴻冥冥。
送楊十七秘丞知瀛州河間 劉敞
洪濤翻金堤，冀州變泥塗。哀哉百萬室，所憂半爲魚。流穴接道路，呻吟交里閭。若無慈仁長，安使疲疹蘇。子在新密時，治聲溢西都。大水無麥禾，閔然若疾痛。不忍使者求，建言解其粗。邦人喜更生，老幼歡以呼。繩墨制奸吏，弦歌訓諸儒。復新卓侯廟，慕用已不誣。今者河朔行，豈其易然乎。彼將譽所試，况子材有餘。但恨治者小，百里爲區區。割雞用牛刀，孔聖所歎吁。賢者必愛民，民活心乃愉。幼學長行之，固爲聖人徒。位下非所恤，勉哉寧君軀。
送梁山軍徐秘丞 劉敞
鷾鴯一何智，俯仰人間遊。落實不給視，去之畏少留。高賢在天下，富貴如雲浮。得失不概懷，損益寧所憂。若人古巳亡，今復得徐侯。詞科二十載，朝籍方見收。四海厭名聲，廟堂多軰儔。後時不自失，觀化君悠悠。入辭未央廷，遠牧荒山陬。去矣成獨往，豈嫌時俗羞。
東鄰花 劉敞
卜居非卜鄰，適幸鄰花發。照曜東軒東，暄然二三月。露香送清吹，晨艷開繁雪。稚子戲牆根，鳴鷄出林樾。我來奔羈旅，疑及武陵歇。欲訪竟無從，空觀對寥寂。爲人懵俗事，鄰里多謝絕。獨爾可相親，芬芳未應滅。
憶洞庭 劉敞
少年慷慨輕遠行，岀入楚越多所經。每令百川盡衣带，獨憶岳陽觀洞庭。方輿沈潛似無地，倚蓋回還徒見星。始疑上帝限南北，恐有漏澤連青冥。西風八月氛霧收，曠宇千里令人醒。苦爲外境相誘掖，欲棄塵世浮滄溟。當時發狂頗自怪，真擬乘興攜湘靈。至今局促不如意，坐視歲月無時停。涼秋滿眼更多感，回首尚覺君山青。
聞鴈 劉敞
去年聞鴈江湖邊，爾時異鄉望白雲。今年鴈南身更北，可憐送目懷居人。我生羈旅自南北，鴈飛何爲亦遠役。浮雲滿天我無翼，相與因風寄消息。
庭楸 劉敞
中庭長楸百尺餘，翠葉晻藹當四隅。晨霞夕日自相翳，並坐可得千人俱。憶昔河決鉅野溢，定之方中作宫室。當時魯人始種此，還賦衛風伐琴瑟。春華亹亹六十年，高幹錯落摧寒烟。悵望空隨衆木老，中舍至音無與宣。
送張公往建溪 劉敞
秋風駕流溪水急，君帆胡爲破烟入。仙人近約武夷會，漢祀山頭羽旄立。羣山叢叢野波綠，君纓無塵見心曲。江淹夢筆靈有餘，君歸何時佇盈軸。
曉起 劉敞
棲烏未動清漏殘，寥寥空堂生早寒。相重樹色如潑墨，欲落月采成渥丹。市聲嘈嘈入人耳，自笑带星還若此。
防秋 劉敞
秋霜折膠胡馬壯，邊馬窺邊怒邊將。游騎夜入燒回中，烽火朝傳過隴上。關東行客關西來，欲說兵形先啜哀。長戈不能斷右臂，壯士無過委黄埃。歲輸繒帛顧何益，匈奴反以馳荆棘。安得連山如長城，遍限中原郤蠻貊。
打魚 劉敞
南人登魚作膢臘，清潭數里奔舟檝。層冰始解川氣和，百尺分明見鬐鬛。大網如雲遮要津，須臾牽網迴水濱。地高勢蹙漸逼窄，忽復逸出黄金鱗。釣叟篙師共驚駭，失聲奪氣俱逡巡。素魴赤鯉不足數，棄擲千萬如埃塵。豈知異物通變化，暫網中還有神戲。
題西湖中魚 劉敞
育育水滿湖，中有千金魚。浮沈得意似太古，不畏網罟畏鵜鶘。綠蒲欲齊藻初密，紅尾差差映朝日。疾雷驟雨人莫知，潛有蛟龍取之逸。
養魚 劉敞
鑿池不容數斛水，養魚才勝十餘尾。可憐出沒萍藻間，還如泛澹江湖裏。君勿笑坳堂坎井無遠期，假有神物君不知。風雲變化在倏忽，隨衆幽潛聊爾爲。
和永叔食糟民 劉敞
歲豐飲酒衆同醉，歲饑散糟民亦濟。乃知酒酤在官爲長策，上可足財下均利。黄頭稚子白髪翁，哺糟相隨塵土中。豈嫌身居犬彘後，還喜生值恩施豐。翰林仙伯屈主諾，憂民之憂樂民樂。禍階六筦不易救，恵及連城自云薄。周公以來千百年，希世俗儒玩糟粕。排斥酒誥終莫用，感激長謡豈虚作。恨公未爲富民侯，此等區區豈所憂。
漁翁 劉敞
白頭老翁披敗蓑，求魚終日罩淮波。波深水闊望不絕，網目雖繁能幾何。大魚鱣鱏入淵底，小魚魂鯢登網裏。手皸足趼吁可憐，何不爲網大如天。
苦雨 劉敞
東風十日不肯回，濃雲猛雨無時開。紛然萬瓦垂組練，忽變百里吹塵埃。河魚無翼蹈平陸，水鳥哺子升高臺。羲和送日不竟夜，陽烏翅濕方摧頽。腐薪數吹不堪濕，靈井已滿無用汲。大衢泥潦安得出，敗瓦漏缺端愁入。街頭紅粟更騰踴，歲晏敝裘方綴緝。黄花熒熒獨不憂，悵然爲爾臨風立。
麻黄州送李斯石銘二十一字 劉敞
麻侯昔爲萊子國，海濱漁人獻文石。云是秦始皇帝東巡碑，二十一字李斯迹。桑田變海岸爲谷，此石亦沈滄海側。浪翻水轉石段空，偶存數尺非人力。文章雖傳失首尾，猶與史記無差忒。字形訛缺非昔時，蟄龍病虺相排迮。念昔屬車八十一，氣如虎狼食中國。方士獻策通神仙，諛臣奮筆夸功德。始皇未死名已滅，秦地初分石皆泐。邇來似覺天意然，欲令後世羞其惑。君不見夏禹九鼎傳三王，末年乃隨殷社亡。時平往往暫一見，龍文玉鉉曾無傷。聖賢作事宜萬代，事非聖賢多立壞。
畫草蟲扇子 劉敞
周南草蟲但書興，爾雅蟲魚浪多證。豈如紈扇裂冰霜，畫出肖翹皆絕勝。蠅讒蝶輕螗蜋狷，同類殊名悉相應。毗陵老匠含天真，獨得于心非氣孕。牸牛落筆殊偶然，秦女驂鸞不相稱。因君筆力尤天下，一借微軀聞萬乘。
聽江十誦食鱠詩戲簡聖俞 劉敞
長安貧客食無魚，浩歌彈鋏歸來乎。主人聆歌知客意，酌酒買魚相與醉。一魚百金不可償，操刀作鱠揮雪霜。鱗分骨解珠玉光，舉盤引筯絲線長。楚飯彫胡香且潔，吳羮入口如沃雪。主歡賦詩客稱壽，裂簡搖毫落寒月。我亦羈旅秋蕭條，思鱸回首江漢遙。過門大嚼取快意，詠詩忘味如聞韶。君若乘風駕滄海，更鱠長鯨且相待。
積雪示張翁 劉敞
冥冥同雲晝如墨，十日江城雪三尺。騏驥長鳴向朔風，鴻鴈悲飛困雙翼。此時窮巷多泥塗，念子衰年少筋力。時俗反稱少壯賢，丈夫動與饑寒逼。乘興能枝笻竹來，煮魚温酒澆胸臆。
苦雪 劉敞
積雪冥冥春不淹，流光驟去十之三。根拳枝折物可念，衣敝履穿吾自堪。天樞回環錯寒燠，地軸開闔差朔南。乾坤密移世莫測，安得辨士能劇談。
雪夜留二三客飲 劉敞
高樓鼓絕昏鴉宿，疏簾暗幕開明燭。雪風振海夜未央，酒池無冰春更綠。迎年送臘醉莫辭，回環四序長相續。
奉和聖俞春雪 劉敞
一日朔風三日雪，冬來嚴凝春復結。不知長此終安窮，芳物差池且三月。雷公怒號何淬嗟，欲起草木呼龍蛇。可憐慘栗奪氣意，正復惟悴哀泥沙。紫宸放朝車馬息，鄰里謝交門徑寂。解龜換酒聊自樂，浮雲蔽日殊未極。
同聖俞十二月十三日喜雪 劉敞
楚越祅氛雜炎瘴，憑陵中州冬益壯。天兵横厲江湖間，殺氣冥冥逐飛將。南風不競寒律回，暮雪遠從閶闔來。雲崩濤涌天地閉，埽灑萬里空塵埃。公卿入賀陛下聖，海神來朝軍事定。
和永叔喜雪 劉敞
陰風觸物生晚勁，積雪經旬戲春令。氣排水國吁可駭，勢覆山城力誰競。繽紛乍逐飛霰奪，慘淡仰見浮雲定。稍并日夜明相續，欲亂玄黄色交映。丘陵迤邐增更高，市井喧卑聽逾静。包荒含垢似天德，履素居純近民性。可憐佳境浩無極，非有雄辭豈能詠。怱憶避地歌其雱，攜手驅車及寛政。邇來盈尺亦何有，高卧閉門方自慶。矧占豐歲宜九糓，重抑驕陽敺百病。龍蛇在蟄鶯在谷，與我俱欣四時正。新詩翩翩摧古人，汝陰太守明廷臣。侔色揣稱笑流俗，與民樂賡陽春曲。由來曲高和必寡，況我才居郢人下。
去年對雪一首贈江十 劉敞
去年對雪本憶梅，今年看梅更憶雪。繁香浩色他日時，誰爲年年劇胡越。乃知古來人間世，十常八九不如意。況我與君羈旅人，别多會少誰復計。閒來看梅取一笑，對雪更作明年調。
月夜 劉敞
清風卷雲天雨霜，衆星滅沒月騰光。紛紜六幕含蒼蒼，瑩如冰壺察毫芒。太虚真人河漢旁，攀援桂枝曳霓裳。紫貝爲闕白玉堂，珠筵瑤席羅羽觴。倚風微吟聲抑揚，揖我起游謂我臧。左驂蛟螭左鳯凰，倏忽萬里天路長。塵埃下土殊茫茫，樂如何其樂未央。
依韻和永叔即席送擇之出守陜府 劉敞
驪駒在門且勿喧，主人留客姑進酒。一時轉盼巳陳跡，千里相望更何有。祖侯聲名二十年，天下英豪共奔走。誰云白髪寄郎曹，更喜朱轓入吾手。揚雄天祿就寂寞，召伯甘棠變枯朽。乃知人事不如意，自古十常有八九。男兒何曾計出處，時運由來有奇偶。莫嫌青雲晚著鞭，會取黄金大如斗。君能食飲和天倪，餘事無可付莊叟。
飛輪團扇歌 劉敞
赤雲燒天天欲焚，深堂如炮井如饙。肴乾不食酒具陳，君胡愁嗟念南熏。主人白羽奇且新，捷逾輠膏機有神。飛亷舒御旋相奔，晻藹翕霍娛坐賓。衣襟飄飄恍凌雲，何用御風絕埃塵。主人顧嗟顔色顰，安得救暍通下民。羊角扶搖非敢珍，願使大鵬離隱淪。上客捧觴起爲賀，君宜千年位卿佐。
雨過前軒偶記 劉敞
江南羈客懷鄉墅，曉起前軒對零雨。清波滿目如鑑中，遶岸高松十餘樹。砌旁芳草似汀洲，巉巖殿角飛紅樓。沈光倒影入浪底，宛是若邪溪上頭。薄霧疏烟迷近遠，水色誰能辨深淺。忽驚謝去塵中游，不知正自居京輦。何人草服倚長松，迴頭誤問釣魚翁。眼前景致偶相同，豈異仙術遊壺中。
贈才元學士 劉敞
待詔先生窮巷居，簞瓢屢空方晏如。自操井臼秣羸馬，郤整衣冠迎賜書。王人駐車久嘆息，天子聞知動顔色。飽死曾不及侏儒，牧民會肯輸筋力。詔書朝出蓬萊宫，繡衣還鄉由上衷。君今已作二千石，亦復將爲第五公。
題梅尉春波亭 劉敞
層欄壓湖春水碧，日照高穹同一色。東風引浪飛魚鱗，極目傷心如楚澤。茫茫白芷連芰荷，倚沼畦瀛遙望多。官賢與衆共其樂，漁樵日暮常經過。君家德祖吳門子，棄職從仙如脱屣。此中吏隱人不知，且濯君纓洗君耳。
吳宫 劉敞
吳兒歈，鄭女舞，彩衣姣服垂楚楚。姑蘇臺高春日遲，急節新聲閙鐘鼓。美人歡醉捧瑤爵，君王萬壽長如許。吳宫四面盡山川，越兵那得到城下。
陰山女歌 劉敞
種玉不滿畦，種花易滿枝。玉生寄石自有處，花飛隨風那得知。嬋娟翠髪陰山女，能爲漢裝說漢語。春心未知向誰是，夜彈琵琶涙如雨。赤車使者過鳯凰，闇中一聞先斷腸。碧窗鎖烟未容去，侍兒密獻江南璫。鵲飛上天星沈海，人心不同事隨改。翦環洗妝許君老，百年如夢情終在。妾乘油壁郎乘驄，西陵松柏墨色濃。新歡未已舊愁起，水流曲曲山重重。周周銜羽鶼比翼，天生相親人豈識。雖不及清路塵，猶當作山上石。
遷南行 劉敞
伏波將軍昔征南，功業雖壯身不還。曾出封疆鑄銅柱，竟留種族依荒山。君不見如今聖天子，埽蕩妖巢悉內徙。雕題來作冠带民，鼻飲翻宜伊洛水。此功一成萬世寧，五嶺三苗長坦平。
寄王二子直 劉敞
鴻飛輒上天，魚躍還入淵。故人去我百里餘，我欲附書無由緣。俗間離合誰得免，心雖欲近身逾遠。少壯相歡長年悲，自恨今爲丈夫淺。
夜寄獻臣 劉敞
同居汴水上，自與君居隔。月出城頭人盡歸，思君攜手獨不得。興來狂歌無與賡，白雲時向望中生。城外明月未應減，期君對舉黄金觥。
和永叔鳴鳩詩 劉敞
晴鳩讙求雌，雨鳩閙逐婦。天地有晴陰，嗟爾何欣復何怒。柔桑如雲春暮時，吳蠶半眠紫葚肥。食不過數粒，寢不過一枝。婦子相安可以老，何用汲汲合且離。雷公號呼風伯舞，天借之權作霖雨。可憐汝愚終不省，反室于怒誰哀汝。昔人惡爾巧，今人笑爾拙。巧不得近瑤臺，拙不能保家室。爾巧爾拙非汝情，天機回闔難自平，世人假爾推陰晴。
秋蛩 劉敞
促即復促即，秋蛩一何力。不見機杼巧，但聞日夜織。霜隕木落天下寒，嗟我婦子衣裳單。大鈞萬物各有在，爾獨憔悴使人歡。一鳴復一飛，秋堂燕將歸。四時自興歎，天道不得違。憶昔春風和且柔，畏人來入人間游。鷹隼横厲自兹始，索寞分散還可愁。
三瑞堂 劉敞
甘露被草，朝陽易晞。池蓮並蒂，及秋變衰。獨有長松連理老益壯，十年百年仍附枝。昔來一物足爲瑞，何況三異俱稱奇。吳中衣冠不勝數，天意自與寧馨兒。露乾蓮死不復見，正以青松并驗之。凱風孝子嘗悲思，三荆兄弟傷分離。此家遺風五十慕，物理推類誰能欺，到客爲爾俱題詩。
聞轆轤 劉敞
轆轤復轆轤，日夜聲相續。長綆無已時，深泉變空谷。君不見開闢至今千萬年，斗樞坤軸相迴旋。河漢西流亦不息，見爾滄海成桑田。
過王氏弟兄 劉敞
出城問窮僻，負郭正瀟灑。主人著書長閉關，佳樹當門宜繫馬。下馬上堂還讀書，新詩古琴雙起予。昏鴉棲雞欲斂翼，興盡將去猶須臾。徒見城中軒冕客，不如吾人一縫掖。安得茅茨同里居，子在東阡我南陌。
同永叔贈沈博士 劉敞
我不識醉翁亭，又不聞醉翁吟。但見醉翁詩，愛彼絕境逢良琴。上多高峰下流泉，後有芳草前茂林。玄猨黄鵠翩翻共悲鳴兮，白雲翠靄倏忽而陽陰。此間真意不可盡，未遇知者猶荒岑。醉翁昔時逃世紛，戀此酩酊遺朝簪。心雖獨醒迹彌晦，舉俗莫得窺浮沈。邇來十年定誰覺，獨沈夫子明其心。寫之絲桐寄逸賞，曲度寥落含高深。絕調衆耳多不省，醉翁一聞能别音。乃知精識自有合，何必相與凌崎嶔。伯牙鍾子期，目擊意已歆。蓬萊三山蕩析不可見，惟有水仙之操傳至今。安知後世萬千歲，此地不爲水火侵。但存君詩與君曲，雖遠猶可期登臨。沈夫子，與醉翁，斯言至悲君更尋。
六月六日自城北還過深甫避暑 劉敞
熱不就惡木枝，渇不近盜泉水。自古有成言，念我還如此。愛君井源百尺深，愛君庭樹千里陰。相知豈計一飯報，長嘯聊爲猛虎吟。
得蕭山書言吏民頗相信又言湘湖之奇及生子名湘戲作此詩 劉敞
吾家千里駒，氣與齒俱壯。去年射策雄東堂，今年調官在越上。指揮小吏遣簿書，笑語不廢才有餘。清酒肥魚宴賓客，時時騎馬臨湘湖。湖波無風百里平，人道官心如此清。居民愛尹氏爲字，令尹生兒湖作名。家家祝君多男子，越中更有餘山水。
翦楸葉詞 劉敞
涼風天際來，拂我階前樹。稍驚枝上禽，復墮葉間露。兒童畏我逢秋悲，刻葉作花矜歲時。祝我宜秋勸使插，未能免俗復爾爲。鬢邊二毛殊不惡，淮南何須傷木落。
寄書 劉敞
十里一反顧，五里一徘徊。悠悠三千里，莫知我心哀。客愁紛無涯，歲月忽如擲。人生莫自料，皓首豈易測。節旄未落歸去來，天遣春風隨我回。入朝寧食建業水，還家郤賦南山雷。婦能秦聲妾趙舞，稚子可使行酒杯。急須爲樂娛日夜，何事憔悴淹塵埃。行矣乎，歸去來。
答金陵使君答王待制見寄雜言 劉敞
阮公青雲器，寓意必豪縱。西臨廣武寄一笑，英雄紛紛競如夢。有時不能平，途窮即長慟。仕哉詠懷篇，千載共悲諷。金陵昔爲帝王居，氣象蕭索無復餘。長江連天水東注，臺城彷彿存邱墟。主人文章謫仙老，感古能無激懷抱。作亭正得山水勝，登臨更值風月好。賓客滿堂絲竹悲，古今風流自一時。君家夷吾雖有慷慨語，快意未必如君詩。淮水東流千萬年，此亭方與淮共傳。念君歸老廟堂上，未負賡歌留北山。
古城 劉敞
古城何巍巍，古墓何纍纍。生遊市朝死田野，從古到今無免者。城荒郤爲狐兔宅，墓在他人種松柏。伏羲以來三萬年，此城此墓幾變易。誰人聽唱野田詩，能令君悲亦不悲。
築室種樹 劉敞
撫劍欲遠適，舍旃輒復息。四海廣大身正孤，東西南北頗同役。築室種樹反開門，閭里小人哀王孫。丈夫委順故在俗，餘事悠悠何足論。
風花 劉敞
風花不自知，高下逐風飛。故有多情處，時來點客衣。仙源應在晴溪側，弄雪吹香不忍歸。
種蓮 劉敞
雨餘池上清且滿，浮萍漂漂綠蒲短。主人惜此芳意薄，移藕丁寧不辭遠。南陂芙蓉少人識，疊蘂重房無俗格。託根得地今始逢，西風白露爲君容。
朱雲 劉敞
志士不忘棄溝壑，勇士不忘喪其元。伏雞搏狸狗襲虎，感激只在精神存。漢朝陵替外戚盛，五岳振蕩三辰昏。臣强主弱上不悟，庭中唯唯誰能言。朱生節義邁金石，面劾不避師傅尊。願求上方斬馬劍，誅一厲百清其源。天威震怒不我受，利刃接頸雷霆奔。當前折檻色不變，命在頃刻誰扳援。昔時仲尼魯司寇，七日行戮端乾坤。嗟我此生心不就，冥冥后土埋其冤。漢家社稷變王氏，張禹虚蒙師保恩。卓然先見在物表，佞臣敗國誰復論。我願乘雲款天閽，巫陽掌夢招其魂。立朝蹇蹇辨邪正，無復奸諛開倖門。
金山廨院 劉敞
門前松響亂頭上，壁上江圖流眼前。松聲水響兩不辨，似有疑非心悠然，安得乘興浮輕船。
潘道士 劉敞
上清宫中老道士，曾從先皇去封祀。山頭侯夜窺火輪，汾上掊鈎出金耳。雲成龍虎當翠華，豐隆前導清泥沙。萬靈扶駕百神護，雜沓仙侶堆雲霞。黄衣羽客十有餘，多能引說軒轅初。漢廷儒士議迂闊，天子自用申公書。金繩玉策埋石壤，神光夜見連空虚。天心報貺宸意喜，白茅玉印旌其徒。帷宫賜席接虎幄，待之如賓盡誠慤。中書秘術使之觀，神動精搖易飛躍。鼎湖龍去何超越，日月茫茫自奄忽。龍髯墮地秋草生，人世霜華滿頭髪。
遇海舟 劉敞
秦王好神仙，東上琅琊臺。蛾眉綠髪五千輩，去乘長風款蓬萊。此時秦人海旁立，生别死分不敢泣。但見高帆雲中沒，野鳥悲鳴爲翔集。過海舟，何時還，火焚荆棘空驪山。
猛虎行 劉敞
陸不辭虎豹怒，水不避蛟龍争。衆人亦有命，大賢豈虚生。千歲猶須臾，四野如戶庭。解弓掛扶桑，脱劍倚太清。騰身騎日月，萬事如蚊𧉬。貧賤有固窮，慷慨激中情。炎火燎崑邱，乃知白璧精。雪霜沒衆草，高松獨青青。寧生歌車下，戚促兒女聲。時至乘化遷，運頽與物冥。震雷不經聽，芥蔕何足嬰。君不見賈豎競錐刀，蚍蜉利羶腥。何如乘雲御氣遊咸池，長嘯濯我冠與纓。
雷陂勸耕作雜言 劉敞
君不見江都宫，昔時何崔嵬。下臨雷陂水，前踞吳王臺。臺傾無餘級，水竭空塵埃。隋人已曾顧此長嘆息，今世更爲隋人哀。乃知天地間，一盛亦一衰。但從伏羲已來三十餘萬歲，未有書契勝言哉。堯桀是非可兩忘，我欲勸人闢草萊。種稻水一方，藝麻陵四頽。爽鳩之樂非我有，聊獨玩此田莓莓。未知百世間，更復誰當來。且欲及閒從賓客，省耕訪此時徘徊。
碧瀾堂 劉敞
苕溪之水搖空山，霅溪波流無日閒。上有高堂蔭華宇，蒼翠凌亂軒楹間。異時客心樂真曠，白鳥鵁鶄期往還。解纓敧枕便所適，焉能復問居夷蠻。嵐光稜稜聳屏幌，水響濫濫搖瓊環。正如明鑑發塵匣，萬象聚眼醒容顔。秋風已高白芷老，編荷制蕙文斕斑。魂清魄爽弄明月，洞庭跬步尋非艱。神仙有無未可信，物色但訝非人寰。瑤宫紫府竟何若，茫然遠想令人潸。長竿獨繭可以老，安用馳獵盧重鐶。況復邦人講文墨，風雅不待仲尼删。丞相詞章狀元筆，犖犖神裁無由攀。嗟我胡然陷塵滓，不能追逐鷗白鷴。發狂醉問二三子，吳溪釣碣何如頑。
濉陽歌 劉敞
梁人猶爲濉陽歌，隋人水調能相和。梁人池臺已平地，隋人岸樹空嵯峨。梁人隋人去如水，水聲日夜流不已。張巡廟前春草生，里人尚識將軍名。國讎已滅心不死，憤氣半夜凌欃槍。丈夫節義豈在下，願爲長劍刳長鯨。
馬蹄硯 劉敞
巴巫之山足奇石，氣含秋雲如黛色。君家寶硯安所得，圓爲馬蹄螢爲璧。宛城路阻流沙長，中國久絕真乘黄。惜哉逸足世不識，所存一迹猶形相。鄙夫雖非伯樂比，偶見褭蹄識千里。願君不惜勤示人，倘有驊騮免空死。
天中山 劉敞
兹山陂陀但盈尺，其下盤根乃無極。勇如共工莫可觸，力敵愚父無能役。開闢以來傳至今，形勢雖小當天心。斗極回旋未易測，日影短長猶可尋。石旁陰穴穿洞府，中有神物爲之主。禱祠往往見光景，暵旱時時作霖雨。由來丘山貴靈不貴大，正復陂陀亦何怪。
岸旁倒樹 劉敞
滄洲老樹生幾秋，幹如墨龍根紫虬。雨水摧激勢突兀，夭矯出飲滄江流。危不見持顛不扶，蕭蕭生意令人愁。豈無耕夫與過客，暫時憇爾行則休。西風八月海水飛，枯槎昔曾凌斗牛。恐爾漂零未終極，掛帆欲去仍回頭。
黄寺丞井上桐樹爲雷所擊 劉敞
君家井泉深百尺，上有高桐十尋碧。鳯鳥不至獨何憂，蛟龍深潛莫能識。迅雷烈風來擊時，地軸翻倒海水飛。正直摧傷豈天意，爨下成琴殊未遲。
送人之會稽 劉敞
鷹隼羞逐巢上雛，騏騮恥隨廄中駒。由來俊邁惡羈縶，子獨三年留上都。江南秋風鱸魚美，庖鱠炊粳東入吳。腰間蘭佩垂左右，船若神仙人不如。會稽古來好風俗，嚴助買臣相繼驅。近來太守廷中臣，拔賢好善當朝無。子今東去懷自許，解榻非君尚誰與。剋日飛聲動洛陽，聽君如聽雷門鼓。
題深甫所種樹 劉敞
中庭郤埽無餘地，憐君種樹還有意。重陰覆屋千尺時，徙坐讀書殊可喜。似君秀骨不易攀，當援桂枝星漢間。豈能玩此便自老，塵俗紛紛聊閉關。
雷氏子推迹石鼓爲隸古定聖俞作長詩敘之諸公繼作予亦繼其後 劉敞
結繩既亡書契出，文字變化尤倏忽。太山七十有二代，遺事昏昏萬無一。岐陽石鼓起晚周，宣王之詩史籀筆。天下金石凡幾存，此當爲甲彼皆乙。體勢鳥迹雜蝌蚪，詞章車攻與吉日。六書既廢小雅缺，能使兼存此其實。韓公昔甞歌感激，若弦周詩播琴瑟。雷生今復隸古定，如破魯璧傳簡帙。道之難行乃若兹，二千年間能事畢。先王親用必貴本，流俗玩文因喪質。此雖于今似不急，豈不班班見儒術。藏之天府自其所，大訓河圖亦何物。會稽羣玉久冥寞，漆簡韋編尚彷彿。昔人雖死名不朽，智者能爲巧當述。太學先生事起廢，誦此勤勤救埋沒。會令永與天壌傳，不比酒誥俄然失。
城頭烏 劉敞
城頭月出天正白，衆烏驚飛啼夜色。枝高風多露新滴，畏聲惡影不能息。愁人感之援鳴琴，拂弦成聲淚沾襟。嗟爾一生八九雛，游翔不過東西林。白頭反哺無所恨，桓山分飛獨何心。
驚烏 劉敞
北林風多丹葉稀，棲烏畏月夜中飛。哀音亂發不自得，孤影履翻無所依。作巢欲高避彈射，誰道通宵不能息。山深林遠去冥冥，清露寒霜損毛翼。
梅 劉敞
江東梅樹江西客，僻地相逢眼俱白。雜花亂草鬭青春，玉樹瓊枝比顔色。輕陰漠漠寒不返，清雨高風旦連夕。惜無白日照芳菲，決雲之劍那能得。忽憶曾過上林苑，五柞長楊心所識。結根擢秀皆尋常，得地翻宜帝王側。后皇嘉樹無遠邇，爾生自合居南國。勉留佳實和君羮，丁寧婦女無所摘。
蒲萄 劉敞
蒲萄本自涼州域，漢使移根植中國。涼州路絕無遺民，蒲萄更爲中國珍。九月肅霜初熟時，寶璫碌碌珠纍纍。凍如玉醴甘如飴，江南萍實聊等夷。漢時曾用酒一斛，便能用得涼州牧。漢薄涼州絕可怪，今看涼州若天外。
和道粹探春 劉敞
去歲探花煩兩郎，今年逢春情更長。廣文主人似知我，一首新詩能發狂。載酒可以過揚子，肩輿不嫌干辟彊。東風老去甚容易，百日醉倒我無妨。
岳州引水詩 劉敞
洞庭清波一千里，城中釀酒常無水。泥塗遠汲人共悲，缾缶屢空罍亦恥。鑿井引竿高下流，清泉泠泠六物修。邦人巳息漢陰拙，楚酒無復邯鄲憂。誰謂機心有機械，大賢事業終除害。
去年得澄心堂紙甚惜之輒爲一軸邀永叔諸君各賦一篇仍各自書藏以爲翫故先以七言題其首 劉敞
六朝文物江南多，江南君臣玉樹歌。擘牋弄翰春風裏，斵冰析玉作宫紙。當時百金售一幅，澄心堂中千萬軸。摛辭欲卷東海波，乘興未盡南山竹。樓船夜濟降幡出，龍驤將軍數軍實。舳艫銜尾獻天子，流落人間萬無一。我從故府得百枚，憶昔繁麗今塵埃。秘藏篋笥自矜玩，亦恐歲久空成灰。後人聞名寧復得，就令得之當不識。君能賦此哀江南，寫示千秋永無極。
題永叔白兔同貢甫作 劉敞
梁王兔園三百里，不聞有與雪霜比。今公畜此安取之，瑩若寒玉無磷緇。春秋書瑞不常有，歷年曠世曾一偶。寧知彼非太陰魄，鳯凰麒麟亦郊藪。周南之人公腹心，張罝肅肅横中林。獻全不損一毫末，顧直肯計千鈞金。雕籠密檻回君寵，初不驚人有時拱。由來文采絕世必見羈，豈能隨衆碌碌自放原野爲。
三清殿木槿 劉敞
三清殿前木槿樹，朝繁夜暗自相催。晨光始出洛水上，暮雨又下雲陽臺。仙姬神女衣服麗，紫玉雜佩垂玫瑰。春餘衆木苦寥落，況乃漸逼清秋來。繁花滿目真可惜，稍稍萬戶舖蒼苔。黄冠道士情意薄，見似不見年年開。清風滿席車馬少，莫與共賞傾金罍。嘗疑壺中有仙術，安得升天繫白日。
和吳九元會 劉敞
漢家初成長樂宫，亦以十月朝百工。武夫崛起少儀節，秦制苟簡非王風。猶云始知天子貴，此甚可笑田舍翁。聖朝禮樂百年備，文物寖盛兼羲農。月正元日古所用，數歲一講賓王公。東至日出西太蒙，南極丹穴北崆峒。重譯款關惟恐後，奉琛薦幣無不恭。太常調樂辨韶武，少府拭璧差桓躬。旗常卷舒王路肅，干羽出沒頑民從。協風入律效朔易，瑞雪盈尺迎年豐。陰慘陽舒變頃刻，天決地闢含沖融。君看此等聖人事，豈得復顧叔孫通。道旁撃壤九齡叟，校室受書三尺童。慣習昇平不自覺，豈悟帝力高無窮。賴君作詩播英實，如以鳴鼓祛昏聾。吾知朝廷億萬載，與地侔富天比崇。
荆州兒歌 劉敞
都盧小兒歌且舞，口吹鳴笛手擊鼓。日落羣遊塵土中，噭咷不分巴與楚。年年送臘迎春光，家家相隨夜開戶。嗟汝兒曹舞更歌，及爾不爲如老何。
贈文顯 劉敞
古來畫工著名者，吳氏鬼神韓氏馬。鬼神既僞不足稱，狗馬空難亦多假。顯師幼年獨寫人，至今精絕疑有神。灑毫便覺面如面，後素倏訝身觀身。高冠長劍天子側，他時金聲復玉色。師皆對之槃礴臝，衆謂十常八九得。諸公固爲廊廟賢，麒麟未畫宜私傳。一邱一壑吾亦可，煩仗丹青無間然。
戲作汎槎篇呈知府給事 劉敞
君不見枯槎去時八月風，海水自與天河通。飄飄反出扶桑上，恍惚遍歷羣仙宫。宫旁佳人瑩如玉，邂逅相聚歡不足。詐言物外日月長，正苦歸來光景促。回頭稍與煙霞隔，世人空辨支磯石。伯勞燕子東西飛，惆悵中間斷消息。
春日作 劉敞
天王城西金明池，三月欲盡花菲菲。遊人白馬黄金羈，騑驂結駟來金堤。禁城恩波無遠邇，清光面面均流水。
賞閣後小桃同景純作 劉敞
僕本山野之生民，不堪刺促拘冠紳。江湖自放老將至，豈悟歲月如馳輪。謬隨多士貢王府，浪得虚名通紫宸。遽從下列居第一，當時頗似稱平津。感激更恩報天子，僶俛從事希涓塵。濫書閨籍比朝舊，驟上天祿均儒臣。肖躬顧影每自愧，譬如蒿艾參松筠。未能引分拂衣往，正用飽食慚懸鶉。太平中外雖少事，賢哲馳騖猶辛勤。幸無官守逃吏責，自可昏醉窮青春。夭桃花繁高倚樓，似若有意娛佳賓。浩歌大笑忘檢局，座客歡倒知吾真。東風瞥來能幾時，況子東西南北人。人間會合常苦少，撃鮮舉白毋羞貧。林端啼鴂風雨夕，異方相憶空酸辛。
土牛行 劉敞
立春自昔爲土牛，古人設象今人愁。豈有笵泥作頭角，便可代天熙九疇。村夫田婦初不知，繽紛圍遶爭相祈。皆云宜蠶又宜穀，拜跪滿前同致詞。由來人事常反覆，久立要津寧爾福。請看今者拜跪徒，少選分張取其肉。牛實無知何用祭，牛能有情豈不愧。化育萬物非爾才，世人資爾聊爲戲。
胡九齡畫牛歌 劉敞
書契已來有繪事，畫牛著牛今始二。胡生戴氏雖異時，形似之間實兄弟。鬼神易寫狗馬難，古人舊語乃信然。不爾寥寥千萬年，筆墨曠絕無比肩。胡生曾畫百一牛，變態曲盡稱爲尤。翰林主人題辭古，四海文士歌賦優。俗情護前喜排後，此事戴嵩未曾有。會知誦玩無已時，畫與胡生俱不朽。
同鄰幾觀中道家書畫 劉敞
宋公好古天下聞，法書奇畫多求真。獨將文雅遺後世，官雖貴達家尤貧。近自唐室遠及秦，上下略數千餘春。丹青翰墨著名者，一二收拾忘辛勤。象賢濟美聲不墜，手澤鉅細皆如新。朝廷交遊累千百，未嘗肯示尋常人。蔡侯江翁與梅伯，于今磊落稱絕倫。退朝相從得盡見，更覺清門無雜賓。鑒微賞異極毫髪，四座若獲千金珍。往往發狂或大叫，詠詩落筆爭紛綸。我隨衆人久碌碌，學殖欲落衣生塵。願登羣玉探禹穴，不憚山海馳舟輪。此君家近未宜後，率然欲往懷逡巡。淹留秖覺歲月老，復恐異物潛通神。但傳妙唱想絕蹟，誦歎慷慨書搢紳。
西戎行 劉敞
吾聞聖人之兵有不戰，不戰之勝善之善。況復良將握天威，西戎雖强安得擅。憶昔屬國羽書聞，中宴徹酒詔圖勳。丞相陳謀御史請，獨可遣將誅其君。吏民詿誤不足治，我以威德周無垠。尚書侍郎盡明哲，秉鉞載旆如火烈。羽林積卒眀號令，賊兵蹙戚憂巢穴。方春緩誅已偷息，天不假易行勦絕。太常請獻象功舞，史臣願勒西山岊。懸頭藁街敕狂慢，積粟金城撫疲苶。西戎行，告爾勿逆果自坑，百蠻來威天下平。
題浙西新學 劉敞
文翁昔時理蜀土，能令蜀人似鄒魯。范公今者鎮江東，亦云教化似文翁。文翁范公本同志，蜀人吳人有殊異。蜀人之先自魚鳧，不聞道德能過吳。吳前泰伯後季札，禮讓繼爲天下師。迄今遺風未全滅，得逢賢侯益昭晰。本之舊俗已相百，況乃磨礱皆俊傑。當時文翁化蜀者，獨有揚雄及司馬。後生可畏不可誣，安知不在吳公下。吳人于今歌且仰，我公去矣安所倣。願公上佐天王明，姬文孔術從兹行。
戲金壺道士法墨走筆雜言寄鄰幾聖俞 劉敞
狂鯨蕩海海逆潮，巨鼇抃山山動搖。疾雷勁風自相薄，潛鱗伏介俱不聊。我無巨麴復藉糟，無思遠人心忉忉。
送劉涇州 劉敞
劉侯之弓三百斤，壯氣可以摧浮雲。不忍區區事狐兔，自請治郡當胡塵。天子外家異恩禮，秋廟舊鼎多功勛。少雖侍中貴省士，匈奴宜避飛將軍。憶昔汝南始相得，十年見君我髪白。可憐日月如過翼，我誠儒生猶恨惜。腰間寶刀手中策，馳騖萬里須努力。
種桐 劉敞
東園方樹盈百株，四桐晚種皆丈餘。不緣桃李鬪顔色，不爲琴瑟養肌膚。霜秋要成萬葉子，他日與致丹山雛。野人此意真不誣，鳳鳥不至吾已夫。
懷歸操二章  其一 劉敞
蟋蟀在堂歲云除，今我不樂鬱以紆。豈不懷歸畏簡書。
懷歸操二章  其二 劉敞
蟋蟀在堂歲云逝，今我不樂濡以滯。豈不懷歸朋友畏。
新灘行 劉敞
憶昔秭歸之山崩，震驚千里如雷霆。江水逆流洞庭竭，至今蓄怒猶騰凌。洄淵沈沈色如墨，彷彿半露峰巒形。懸波一瀉三百仞，魚鼈蛟龍俱不寧。天公高居漏天隔，無故設險憂羣生。時無伯禹真已矣，坐念疏鑿何由能。
靈椿館風折椿樹 劉敞
野人獨愛靈椿館，館前靈椿聳危幹。風柔雨練三月餘，奕奕中庭蔭華傘。清陰及物不自惜，赤日當天損炎旱。危簷密牖清有餘，翠竹猗桐何足算。南山白虎嘯狂飇，孤根易動枝條散。芳華寂寞未及衰，萎遲遂比溝中斷。君不見月中紫桂天上榆，有名無實安自如。天河均澗易生植，甘露灑葉長扶疏。結根得所應自貴，庇蔭雖遠真徒虚。靈椿乎，莊子浪叟誠爾徒。爾當自取八千歲，今顛蹶矣人誰扶。
觀林洪範禹貢山川圖 劉敞
若昔文命熈帝虞，大龜浮洛出元謨。翍山瀉澤魑魅走，四海砥定由天扶。周摧嬴仆亂疆理，壁中但得司空書。先生始病學者惑，爲畫盈尺山川圖。職方輿地在眼下，地勢天文高下殊。始驚六合可舒卷，吾道指掌何難乎。先生當時持此藝，欲以稽古開天意。命乖時背竟何爲，于今傳者爲張宜。宜生五十頭已白，連蹇不爲州郡辟。朝廷何時舉行河，合笑平當未精賾。
昨日風贈王舒 劉敞
昨日風，今日雨，門前泥坑昨夜土。秋懷悽愴誰最多，江南秀才洛下旅。十年麻衣走南北，饑寒不比倉中鼠。悠悠暖日庇重雲，舉頭看天不得語。
同永叔和介甫昭君曲 劉敞
漢家離宫三十六，宫中美女皆勝玉。昭君更是第一人，自知等輩非其倫。耻捐黄金買圖畫，不道丹青能亂真。别君上馬空反顧，朔風吹沙闇長路。此時一見還動人，可憐怏怏使之去。早知傾國難再得，不信傍人端自誤。黄河入海難郤來，昭君一去不復回。青冡消摧人迹絕，惟有琵琶聲正哀。
子直攜雜文見過 劉敞
王孫少年敏於筆，壯如驊騮勇鸇鶻。搖毫裂簡殊多端，因事陳詞不專一。春風吹空花滿眼，秋霜縮物寒吹骨。元氣回復無常形，四時變化豈定律。斯文法天亦自然，古來達者猶識偏。今君始冠便如此，後日更老當誰先。憶昔孟軻有遺語，取之左右逢其源。乃知述作繋根本，根本苟盛枝條繁。君能致身取不朽，得世知吾得賢友。
戲題歐陽公廳前白鶴 劉敞
明公雙鶴未易知，志在赤霄萬里外。低頭啄泥不自聊，拊翼向人幾可愛。北風崩雲三尺雪，側睨天池頗愁絕。不忍鳬鴈争稻梁，誤譏燕雀附炎熱。答公厚意終一飛，萬人仰首公看之。
大風 劉敞
嘈嘈大風起朔方，白日不没天蒼蒼。洞庭彭蠡半飛灑，厚地圓天俱抑揚。鵾鵬變化不可測，風雲感會生羽翼。方春殺氣何時極，生物悲愁少顔色。
同永叔哭聖俞 劉敞
子真之後千餘年，人物寥落無幾傳。聖俞晚出江海壖，眉目自覺真神仙。氣如陽秋和以妍，文若河漢清且淵。大鈞匠物豈强鐫，飛黄絕塵寧俟鞭。名爲實賓道所捐，才與時逆行苦邅。起草建禮衰可憐，掌教國子寒無氈。誰不富貴君重遷，誰不耄期君疾蹎。長松摧壑芝焚烟，誰其尸之當問天。遺草大小三千篇，白玉落落珠聯聯。此自可敵當世權，物莫兩大猶信然。我家江南再世前，與君通家情有連。見君總角今華顛，于我莫逆好已偏。今也已矣嗟絕絃，涙如翻波正淪漣。翰林文章日月懸，鑿石銘德埋九泉。上書立後祿紹先，分宅恤窮祭有田。嗚呼豈非天下賢。義不背死而苟焉，念子可以無悁悁。
魯風二首時聞孔中丞卒  其一 劉敞
太山之雲朝觸石，清陰油油麗空碧。塵生東田禾麥槁，季女呼嗟待膏澤。北風吹空不成雨，中道無復見形迹。嗚呼天高誰問天，人今相說讒風伯。
魯風二首時聞孔中丞卒  其二 劉敞
新甫之柏徂徠松，枯根高齊千仞峰。天令爾生禀剛直，壽比王喬誰與同。驚霆何時發巖底，堅節青姿化爲燬。君不見蟠木但以左右爲先容，能令人意尚奇詭。
續楊十七挽蘇子美詩 劉敞
吾聞蘇侯不及識，內嘉孤雄世難得。文如翻波氣龍虎，風雲晦明在頃刻。中間流落似天意，今雖暫困當永適。忽傳長逝既巳矣，知與不知同歎息。曩者避地金馬門，獻書著論驚上國。材豪志劇少所有，倐忽變化不可測。結交必皆天下士，朝廷見人退自斥。指揮功名力可取，城郭披露曾不惜。廟堂諸公交口薦，天子亦稱萬人敵。中道齟齬空歸來，扁州東浮問損益。登臨姑蘇睨滄海，憤歎始覺區中窄。徉狂爛醉遺日月，欲乘長風掛危席。安期洪厓殊彷彿，蓬萊方壺定可陟。浩歌秀句凌斗牛，至今紫氣猶融奕。若人不應逐物化，吳中好事先巳惑。邇來安知非形解，世上蜉蝣限畛域。遺編逸藁尚多有，但恐靈物隨變匿。君當收拾藏永久，毋以交情死生易。
大雨行 劉敞
日中驟雨海上來，懸流滂沱正奔猛。坳堂舊乾不濡足，回頭穿鑿成方井。炎凉更代如恍惚，明晦回環不俄頃。地形天事無久長，何况人情足馳騁。君不見張耳陳餘刎頸交，中道相捐豈終永。
錦繡溪行 劉敞
金霞卷風漾清碧，翠藻玉沙相歷歷。旌旗不動蛟龍眠，空濛錦繡張春色。五紋婉轉沈吟香，時時飛出雙鴛鴦。笑窺貝闕倚瑤瑟，金華射天高下光。海近蓬萊郤清淺，星客浮槎莫輕返。齋房幾日饜華芝，瑤席香殘舞燕歸。錦繡溪邊春幾許，欲尋清淺醉芳菲。
送鄰幾之官兼遊天台四明見于詩中 劉敞
蓬萊謫仙頭半白，搖搖去爲江南客。長風醉送浮海航，宿雨自蠟登山屐。山海使人行易迷，君雖吏隱歸何時。若攀琪樹亦相憶，三鳥飛來寄消息。
褒信新蔡兩令言飛蝗所過有大鳥如鸛數千爲羣啄食皆盡幕府從事往按視如言因作短歌記其實 劉敞
廣州奇禽鴻鵠羣，勁羽長翼飛蔽雲。嘯儔命侣自其職，飲水棲林餘不聞。今年飛蝗起東國，所過田疇畏蠶食。神假之手天誘衷，此鳥乃能去螟賊。數十百千如合圍，搜原剔藪無孑遺。曆尋古記未曾有，細察物理尤應稀。憶昔虞舜德動天，象爲耕地鳥耘田。聖時多瑞亦宜爾，請學春秋書有年。
月夜聞唱歌 劉敞
滿城明月中宵白，淮南唱歌如淮北。春風忽起高入雲，餘聲卻下盤阡陌。南音俚曲自相知，時復一笑情熙熙。誰道幽蘭白雪好，只見獨謡應獨悲。
寄楊彦文 劉敞
高冠長劍非一賢，子獨困窮情可憐。差池早爲後曹掾，坎砢復就東山眠。昔者結交期白首，邇來傾蓋凡幾年。窮轍決江竟寥闊，緼袍共敝無由緣。人生如處不如意，自古富貴皆由天。天門九重不可問，咄嗟拊髀心拳拳。
寄范十九 劉敞
君毋走馬君竟走，走馬蹶塊傷君手。蹭蹬翻成折臂翁，世間肯要三公否。西郊虜騎非常壯，年年犯邊殺邊將。勁弓長劍如君徒，始堪追逐青海上。功名棄置時未可，意氣激昂人所望。側身萬里風雪寒，無由贈子黄金丹。
劉涇州以所得李士衡觀察家寶硯相示與聖俞玉汝同觀戯作此歌 劉敞
李侯寶硯劉侯得，上有刺史李元刻。云是天寶八年冬，端州東溪靈卵石。我語二客此不然，天寶稱載不稱年。刺史爲守州爲郡，此獨云爾奚所傳。兩君盧胡爲絕倒，嗟爾于人幾爲寶。萬事售僞必眩真，此固區區無足道。
和府公觀劉團練寶刀詩 劉敞
吾宗寶刀清如水，東夷昔時獻天子。孤光晝射滄海寒，殺聲夜吼蛟龍起。上爲鐐琫下珧珌，粲如珠璣耀朝日。制度還存三代風，精神未是塵中物。秘藏武庫人莫窺，外家將軍獨得之。四方昇平竟未試，流落功名翻可悲。時無薛燭誰賞異，廟堂宗工詩絕世。丈夫要取萬里侯，肯令神兵負詩意。
與聖俞君章樞言持國飲因以太公大刀王莽錯刀示之 劉敞
君不見九府圜法傾東鄰，齊公大刀又日新。君不見黄牛白腹蕩滄海，亡新錯刀忽遽改。一盈一虚更貿遷，勢如流波不復還。邇來上下各千歲，何異俛仰須臾間。王伯之事百存一，况此錢刀握中物。愚智共盡令人悲，興廢相尋空史筆。前有一樽酒，浩歌爲君壽。君能識此當日醉，身世悠悠復何有。
往年築青澗城各有得佩刀者莫知其何世物余按故史則赫連勃勃所鑄也所謂大夏龍雀者是矣客因以遺予爲作七言詩 劉敞
赫連寶刀利且堅，霜鱗錯落龍雀環。當時鑄作妙一世，赫赫似與天相連。雷公祝融借光彩，蓬飛中原鯨振海。神物羞爲不義屈，一去人間向千載。蛟蟠虎化自有時，氣如投蜺世莫知。力能提攜倚天外，一埽雲霧君看之。
寒林石屏風 劉敞
屏風畫山皆任假，寒林石屏自然者。蒼紋紺脈亂交加，短樹高枝自瀟灑。觀者寧分畫與非，但怪奇妙非人爲。又疑古苔著石瘦，何得本末無纖遺。桑田變海松柏死，寒暑不及榮枯期。佳哉大鈞育羣類，埏鎔精巧無巨細。天真通貎皆生成，俗師筆墨那形似。居人幽獨最相宜，樸厚遠謝雕鏤姿。城中雲母屏更好，慎勿浪示豪家兒。
秋園行 劉敞
空園過霜無餘綠，上有梧楸下蘭菊。疏陰雖存不自蔽，殘香已斷誰更續。憶昔繁華今九秋，天時人事略相侔。放懷未能驚物化，爛醉聊可爲君謀。
槐陰 劉敞
都城廣陌如綺分，綠槐左右結浮雲。火輪東升又西没，倒影参差朝復曛。輕車重馬誰家子，側肩相逢密如蟻。共看擇蔭須臾間，可憐争道尋常裏。下有溝水日夜流，年華視此俱悠悠。
春陰 劉敞
楚山春陰誰復數，朝朝出雲暮暮雨。高唐恍惚信有神，晦明代謝今猶古。蜀江渺渺水東流，苦霧淒雨翻似秋。日月高懸不可遇，眼看卑濕令人愁。
桃源 劉敞
武陵谿水清無塵，武陵桃樹花長春。會買漁舟謝賓客，來作武陵山下人。秦人洞府晉人谿，碧草紅桃處處迷。流水至今堪悵望，問津從古失端倪。山川非復壼中見，雞犬猶傳雲外啼。頋視人間真敝屣，爲煩仙子託幽棲。
和永叔十二韻 劉敞
愛公猶愛屋上烏，何况公家手種菊。憶昔重陽醉共賞，已落紗帽歡不足。誰令繁霜逼芳意，坐使嚴風卷餘馥。主人于此情不淺，上客方來强令束。馬聲玲瓏搖玉環，屨綦參差破苔綠。重尋荒徑憶五柳，因咏東籬憇茅屋。巳憐歸鳥有真意，更覺晨風傷局促。引杯大釂傾玉壺，擊節應非響喬木。物華瞬息暫入夢，世事蚊虻一過目。浮邱接袂當鳳舉，俗士歌驪真狗曲。衣冠頃來塵土變，形貌今者毛髪秃。公詩乃使我忘老，逸調何由能繼屬。
共城寄仲弟 劉敞
共城稻秧如黍禾，共城木少種竹多。熟聞邇來風土美，貧無置錐知奈何。百門蒼翠太行麓，百泉清泠淇水澳。長安宦遊跬步到，隱居鷄黍終年足。人生早念少游言，燕領莫矜飛食肉。即今囊空未果歸，且爲黎侯歌式微。寄聲好在久良苦，異時自檝來迎汝。
田家行 劉敞
春耕高原不辭苦，晚歲離離滿百畝。豈知輸稻如輸金，始信種田虚種黍。持黍易金入市行，粳稻踴貴黍價輕。十鍾一石亦不憚，三時力農空自驚。去年歲荒食丰菽，今年歲豐彌不足。物理悠悠難豫謀，誰謂豐荒略相覆。
荒田行 劉敞
大農棄田避征役，小農挈家就兵籍。良田茫茫少耕者，秋來雨止生荆棘。縣官募兵有著令，募兵如率官有慶。從今無復官勸農，還逐魚鹽作亡命。
戯作青瓷香球歌 劉敞
藍田仙人採寒玉，藍光照人瑩如燭。蟾肪淬刀昆吾石，信手鐫花何委曲。濛濛夜氣清且嫮，玉縷噴香如紫霧。天明人起朝雲飛，彷彿疑成此中去。
櫻桃花開留徐二飲 劉敞
晨暉照屋清露晞，櫻桃花房開欲齊。繁花先得造物巧，不與衆卉爭高低。参差蕚蕚相照耀，恍惚滿眼令人迷。鳥驚風過若無意，雲起雪飛空滿蹊。仰攀濃香俯玩影，應接不暇昏鴉棲。流光易失動壯士，斗酒相勞和天倪。浩歌直欲并日夜，醉耳不能分鼓鼙。人間出處未嘗定，暫雖會合終當暌。子今躍馬至萬里，脱略塵土排雲霓。豫知明年花復發，悵望君子無由携。少年且作後日意，更使封植驚淮西。
萬卷生 劉敞
白頭書生南國賢，讀書萬卷夜忘眠。陋巷簞瓢未曾飽，苦心獨行竟誰憐。繙經遍窮十二等，陳力夐過三千年。莫笑青袍學士老，太平能頌連中弦。
野望 劉敞
重陽去寥落，小雪碧蒼茫。獸起駭枯草，鳥歸横夕陽。薄雲低引白，衰菊暗消黄。佇立何爲久，愴人非故鄉。
蕪城閒望二首  其一 劉敞
幽尋古城上，秋景日悽悽。落照映原沒，陰蟲當路啼。隋宫變蕪蔓，楚分失端倪。自是傷亡國，非關醉眼迷。
蕪城閒望二首  其二 劉敞
春草忽更綠，荒城陰霧滋。風存鮑昭賦，秋益宋生悲。慨想秦兵出，傳聞羽檄馳。江湖歲將晚，空羡逐鴟夷。
夏晚 劉敞
閏餘時侯早，夏晚似新秋。月出空堂靜，蟬鳴深樹幽。健逢鷹學習，喜見火傾流。早晚涼飈起，重修白罽裘。
聽鐘 劉敞
陋巷客回轍，夕陽鐘送秋。寒聲滿空谷，暝色下高樓。陡逐悲風起，微兼遠角收。旅懷傷急景，聽此愧淹留。
野望 劉敞
江水不可越，扁舟浮夕陽。高秋露寥落，遠樹出毫芒。澗水清兼濁，山苗綠映黄。漁翁豈招隱，何待唱滄浪。
觀南戍士卒作樂 劉敞
簫鼓軍中樂，旌旗歲晚過。激昂雙劍舞，慷慨萬人歌。睥睨荆衡小，騰凌虎兕多。北風隨殺氣，横絕洞庭波。
聞聖俞移官霅上以便歸養 劉敞
親老不擇祿，此心如古人。戴星捐吏事，戲綵過鄉鄰。若下開新酌，汀邊詠白蘋。醉吟俱入手，亦未負青春。
西域請平三首  其一 劉敞
西域請都護，崆峒獻凱歌。兩階增羽籥，萬里肅山河。甲第旃裘少，春宫苜蓿多。雌雄雙匣劍，棄置欲如何。
西域請平三首  其二 劉敞
禦戎傳上策，不戰屈人兵。遂斷匈奴臂，何須萬里城。出車非遠略，高枕得昇平。戰骨翻空死，吁嗟壯士名。
西域請平三首  其三 劉敞
單于貪漢物，中國避天驕。賜予金銀貴，行來玉帛遙。悲傷賈太傅，慷慨霍嫖姚。慟哭辭新第，英雄未可招。
雪後登觀風樓 劉敞
雪带郊原闊，城横碧玉齊。夕陽寒似落，遠樹望如迷。旅鴈情更急，棲鳥饑亂啼。强歌非郢客，竟日戀危梯。
開竹下小徑招君章 劉敞
翠竹生無數，蕭蕭一徑新。陰繁催短日，地僻斷飛塵。磐石兼容客，幽禽不避人。君能爛漫醉，當及七賢真。
贈刁十八自蜀還鄉昔與此君别於福唐 劉敞
瘴海三年别，巴山萬里迷。相逢忻邂逅，即事恨睽攜。夢減清江外，愁寛太白西。知君偃鄉墅，已忘子規啼。
送李監丞致仕還鄉 劉敞
耄期吏隱倦，歸去上恩榮。國子瞻師保，鄉人慶父兄。揮金慰游舊，擊壤傲昇平。遠笑吴門叟，何爲變姓名。
懷陳州舊居所種桐寄黄翁 劉敞
忽憶南軒樹，春風空復來。陳亡韶已矣，孔老鳳悠哉。不作溝中斷，應隨爨下灰。舊居阡陌並，君到爲徘徊。
荷華 劉敞
水國非人境，芙蕖五月秋。亂香清宿醉，濃豔破征愁。魚戲都堪數，鷗飛絕自由。會須窮一賞，詰曲任扁舟。
七月二日 劉敞
西風入庭樹，天氣颯然秋。細雨纔成潤，高雲淡不流。平分感一葉，遠興憶扁舟。蟋蟀何須急，羈人始欲留。
秋雨所居漏濕 劉敞
皇天不愛物，風雨害秋成。未恨泥塗辱，端憂柱石傾。淹留驚歲宴，堅臥悵雞鳴。吾道還如此，商歌天未明。
秋雨 劉敞
采蕭逼晚歲，飛雨度高雲。暝色空窗見，秋聲墜葉聞。過螢低似滅，遠岫望如分。蟋蟀悲虚織，輕絲競欲棼。
始凉 劉敞
北風吹過雨，晚景留新秋。高臥來一笑，如焚寛百憂。精神露鷹隼，意氣激驊騮。自覺亦飛動，江湖思遠遊。
八月旦始凉 劉敞
騷騷北風急，杳杳白雲飛。江漢波新起，蒹葭露欲睎。狂歌聞鳳鳥，楚製見荷衣。歷歷先賢趣，南浮亦庻幾。
重到謝氏園亭寄裴博士俊叔王主簿宗傑 劉敞
徘徊遠林下，幽草爲誰芳。前日同遊客，今朝俱異郷。東風雖淡蕩，陳迹似淒涼。何用江千里，春心故易傷。
送晁殿丞僉判鄭州 劉敞
世德緇衣美，天倫玉樹温。于君如舊識，贈子欲奚言。東里賢能宅，成臯戰伐原。從容訪耆老，遺蹟尚多存。
檀州 劉敞
窮谷回看盡，孤城平望遙。市聲衙日集，海蓋午時消。冠带才通漢，山川更入遼。春風觧冰雪，最覺馬蹄驕。
雨中聞鐘 劉敞
疏鐘不隔雨，迢遞入重城。倦客未能寐，歸禽初不驚。霏微通暮色，颯沓隱秋聲。簾幕鮮風起，明朝應早晴。
珍簟 劉敞
珍簟平鋪水，珠簾半捲風。勞生高枕裏，多事劇棋中。性僻非朝隱，民淳賴歲豐。翛然對松菊，但覺訟庭空。
蟬 劉敞
微軀定誰恨，清嘯不知勞。屈宋悲秋苦，夷齊臥隱高。風林含咽絕，露葉動蕭騷。何必催搖落，人今已二毛。
臨雨亭 劉敞
秋至感人思，登臨成惘然。浮雲帝鄉外，落日古城邊。歸鴈聲相别，幽花色可憐。名山負獨往，觸物見徂年。
同梅二十五飲永叔家觀所抄集近事 劉敞
陶公一畝宅，尤愛北窗風。心遠地成僻，客來樽不空。觀書太史氏，全性市門翁。予亦何爲者，于兹清賞同。
伏波 劉敞
伏波志慷慨，南涉武溪深。銅柱功一跌，壺傾悲至今。吾聞威四海，亦有失前禽。試察兩階舞，應如丹浦心。
客有遺予注輦國鸚鵡素服黄冠語音甚清慧此國在海西距中州四十一萬里舟行半道過西王母三年乃遠番禺也 劉敞
四十萬里外，孤舟天與鄰。應誇王母使，更遇越裳人。素質宜姑射，黄冠即羽民。那将籠禽比，蕭灑絕埃塵。
九月十四日于雍熙院爲舅氏齋設作 劉敞
他時傷遠别，渭北遽成悲。今作終天恨，悠悠奈我思。平生華屋處，回首不勝悲。寂寞西州路，何堪再到時。
晦日 劉敞
是月佳遊勝，兹辰舊俗同。會須陶一醉，相與送諸窮。江柳参差綠，林花點染紅。春期猶大半，作意競東風。
新蟬 劉敞
五月微陰始，鳴蟬高樹幽。倚風偏送曉，迎露欲先秋。孤管清兼濁，幺絃斷復留。年華自當爾，羈客浪多愁。
和江學士聞蟬 劉敞
微陰變潛律，濃霧引疏音。時化能無感，清吟獨有心。蕭條映落日，斷續響中林。秋風忽滿眼，嘆息歲華深。
寄隱直 劉敞
避人非故土，带郭喜幽居。淺俗情多畏，新知意尚疏。負暄勝構火，汲井足滋疏。二物関身外，悠悠謝里閭。
寄袁陟 劉敞
巫峽行雲外，春江落日邊。隔年雞黍具，萬里孝亷船。遠道比何若，相思長渺然。郢中輕白雪，逸響待君傳。
寄范佑之 劉敞
吾子世罕識，他時醒亦狂。由來韻高逸，固自得軒昂。阮籍哭道路，接輿歌鳳凰。之人亦豈病，相嘆不能忘。
寄王二十 劉敞
累累煩書札，悠悠感别離。平生義繾綣，相憶路逶迤。羈旅老将至，江湖天一涯。佯狂人事絕，乘興爾難期。
寄蘇州張六 劉敞
西風入簾幕，游子念江湖。丹橘垂珠實，肥魚薦玉腴。他時肯招隱，快意欲乘桴。物色煩相候，佯狂興不無。
寄隱直 劉敞
俱爲異鄉客，似伴老僧禪。虚室矜生白，時流笑草玄。歲寒差自若，生理直翛然。無術能乘興，蒼茫欲雪天。
寄張獻臣 劉敞
締交從若水，百里絕相過。平日相離索，期年見揣摩。從容席上客，清絕郢中歌。擬屬陽春和，伊予獨在薖。
寄張晉卿時棄官還家 劉敞
聞道新安尉，清羸只自如。歸來陶令賦，養性子真書。情在交遊厚，心于仕進疏。人憂棄妻子，獨入剡中居。
寄范佑之 劉敞
范子三年别，長安北望深。相知非勢利，寄信各浮沉。勇鋭百夫敵，軒昂萬里心。何時殺羣賊，自取肘邊金。
寄梅山陰 劉敞
縣與吳門近，居家識舊游。山回江表盡，水入鑑中流。勝事皆高古，詩懷易滿眸。春風花又發，能寄北人不。
寄蘇頌兄弟 劉敞
秋風生眼前，客子思悠然。羈旅獨無友，别離私自憐。賦甘傖父誚，詩許俗人傳。他日梁王客，偏懷太子賢。
寄因甫 劉敞
昔别大梁下，至今三歲餘。豈無萬里使，不寄一行書。風俗與時薄，交游于義疏。知君淡如水，非是故忘予。
寄張仲謀 劉敞
張也真吾友，今年見老成。自彊雖不息，積習亦諸兄。曲講聞師泛，題詩使客驚。莫如班定遠，投筆笑諸生。
和直孺夜涼 劉敞
急雨逐雲過，微風吹月生。寥寥天宇闊，粲粲葛衣輕。展轉漏将永，昭回河正横。秋槎舊有信，忽憶泛滄瀛。
送楘州王學士 劉敞
春草碧将歇，江南鶯亂飛。王孫去有適，綵服粲生輝。古郡富山水，斯人歌海沂。惟應布寛詔，談笑樹風徽。
素屏 劉敞
簡拙違時好，丹青謝爾工。坐看居士室，想見古人風。當戶月常入，過春霜未融。物情忌太白，少自晦塵中。
城樓望春 劉敞
高樓新雪後，春意已端倪。遶石泉聲急，圍城柳色齊。滯流貪適興，幽僻嬾招攜。舊種桃千樹，春遊豫恐迷。
送邵武張學士 劉敞
待詔勤穿履，承明厭直廬。一麾從此去，千騎上頭居。歲事畬田早，風謡鴂舌餘。班春急乘傳，知不爲鱸魚。
野思 劉敞
野色行行遠，春輝樹樹繁。看花頻落帽，聽鳥久忘言。遣興惟詩句，開懷獨酒樽。誰能顧名利，終歲不窺園。
訪楊異寺丞 劉敞
三徑向松菊，始疑元亮居。但多柳五樹，復對隼雙旟。相識是傾蓋，劇談能起予。樵蘇不用爨，耳目且清虚。
黄寺丞風雨中見過 劉敞
節物重陽晚，風雲萬里陰。君來慰孤憤，語次豁愁心。名下如舊識，人間仍陸沈。獨醒感庭菊，蕭索萬黄金。
送洛南周寺丞 劉敞
不知商洛道，空慕紫芝歌。從事老将至，送君情獨多。雙鳧尚方去，駟馬故鄉過。想見揮弦樂，春風初扇和。
弔南宜守尉 劉敞
百越誰生禍，南宜遂不師。干戈傷耋老，守尉死城陴。荒泂招魂遠，官軍請救遲。弱妻携稚子，嗟爾欲何之。
弔亡卒 劉敞
厲俗侵王略，祅冤積楚氛。民荒誰念亂，功敗失圖勳。天子憂南土，戈船促大軍。何時收爾骨，委祭越江濆。
和楊備國愽弔屈原 劉敞
知音不恨遠，異代忽同聲。靈魂自識路，幽遇亦含情。𣶂記屬揚子，臨淵悲賈生。鬲文激頽俗，會使衆人清。
聞夏太尉自長安徙備西邊 劉敞
防秋未得還，戰士出長安。地利山河險，天時關塞寒。羌夷避飛将，天子倚良翰。見說成功近，秦中意似寛。
三月四日上方寺送隨州十一屯田 劉敞
載酒憐春盡，尋芳到翠微。綿綿芳草遠，颺颺雜花飛。俯仰悲陳迹，淹留恨落暉。青楓千里目，那復送将歸。
嘯臺 劉敞
尚有高臺在，遺名幸未空。不時嗟眼白，失所念途窮。已矣先生意，蕭然烈士風。清芬定誰嗣，漫嘯白雲中。
日晚夜步過孫監丞 劉敞
幽居巷南北，雞犬略相聞。乘興偶有適，杖藜聊復勤。高城秋草落，密樹夕光曛。微爾開三徑，悠悠麋鹿羣。
浮舟西陽池中 劉敞
愛水都成癖，浮舟不厭頻。寒泉清見底，刳木略容人。故故乘流往，飄飄得意真。槎頭尺許地，鷗鳥欲相馴。
乏酒 劉敞
搖落偏悲客，清寒昜中人。寂寥那自守，淡泊亦殊真。浮俗仍皆醉，虚談浪飲醇。高歌傲燕市，忽憶重千鈞。
西戎乞降 劉敞
南國傳消息，西戎送好音。懷柔知帝力，啟佑亦天心。御酒葡萄遠，離宫苜蓿深。仍聞編舊里，五嶽望君臨。
壽山 劉敞
白隰見層峰，巉巖倚碧空。上多千歲木，下有百年翁。櫟社不材永，東陵非義終。吾聞仁且壽，故在太平中。
山寺 劉敞
野竹檀欒翠，孤峰杳靄青。山樓隨詰曲，石路上青冥。雲色移時合，鐘聲隔水聽。似聞堪避世，遊子未嘗經。
城南泛舟三首  其一 劉敞
乘興隨所適，出郊聊泛然。青波能照髮，白鷺巧迎船。老樹悲秋雨，高風急暮蟬。孤城隱不見，落日暝浮烟。
城南泛舟三首  其二 劉敞
不踏城南陌，從春及素秋。蕭條非復昔，顧眄莾堪愁。白露蒹葭老，清風蘭杜幽。佯狂驚楚俗，應識棹夷猶。
城南泛舟三首  其三 劉敞
高岸看爲谷，通波幾覆城。橧巢非太古，野俗競偷生。雨逐行雲過，山依返照明。楚歌搖落際，更動北歸情。
斁除蘇州掾 劉敞
三年不相見，萬里比何如。聞道詞曹掾，新承選部書。弓裘傳習在，簪笏抗塵初。努力人間世，毋爲薄詔除。
黄州臨臯亭 劉敞
春秋黄子國，楚越穆陵關。比屋皆編竹，孤城半踐山。岸泥觀虎迹，雲水暗荆蠻。三入承明客，那能鬢不斑。
暴雨 劉敞
山晚雲霧合，江秋風雨多。憑夷何事舞，楚水忽翻波。黯黯夕陽盡，翩翩暮鳥過。輕舟送兩槳，聞唱石城歌。
驟雨 劉敞
炎日大冶沸，清風愁意蘇。黑雲過山岳，白雨覆江湖。彷彿鬼神戰，騰凌車騎趋。森然異氣象，真復慰泥塗。
夏夜暴雨 劉敞
大暑積炎夏，沈陰昏楚天。疾雷五河裂，飛電萬星懸。漲澤通南國，孤城鬥百川。似傳黄鳥語，欲反濯龍淵。
久雨 劉敞
祇憶風回雪，俄驚地出雷。沈陰連甲子，春事總歸來。湖水寒侵夜，江雲去復回。開年厭卑濕，不待熟黄梅。
久雨二首  其一 劉敞
江雨黄梅實，湖雲起蟄龍。寒生夜牀簟，聲絕暮山鐘。藥裹添新粉，書編坼舊縫。雖知恨卑濕，涼夜尚吾容。
久雨二首  其二 劉敞
頗憶家居日，朝眠一事無。邇來趨幕府，曙雨踏泥塗。城郭飛鳴鶴，階除戲浴鳧。秋風殊不遠，行欲問江鱸。
茶山送道粹 劉敞
海上相逢少，山中别恨多。浮雲自向闕，秋水更增波。攜手意不盡，班荆情若何。徘徊强一醉，且勿奏驪歌。
招晉卿時晉卿到丹陽 劉敞
識心非識面，常恨不相從。那作經年别，曾無一日逢。興來清剡雪，吟出暮山峰。浄埽門前路，期君馬繫松。
女郞臺 劉敞
城郭臨湖盡，樓臺此地偏。動搖浮積水，高絕近諸天。應接都無暇，虚空足悟禪。塵中故易厭，興盡惜回船。
閔雨 劉敞
風伯會何憾，高雲不少留。聲如鬼神過，勢卷日星浮。河漢漠無象，魚龍方自憂。古書難盡信，雩舞竟悠悠。
砧婦 劉敞
清霜石上乾，孤響耳中酸。歲逼秋芳盡，風量板屋寒。君行自悠遠，妾意亦艱難。此夜關山月，應知带日寛。
李太傅挽詞三首  其一 劉敞
數聞伏閣議，屢上薦賢書。任重道空遠，名榮身反疏。異鄉悲鵩鳥，清詔隔公車。招隱真虚語，江湖萬里餘。
李太傅挽詞三首  其二 劉敞
報國念推轂，逢憂甘噬臍。孤鳴一垂翅，舉俗競吹齋。山鬼離居遠，靈魂失路迷。天高不可問，愁意日淒淒。
李太傅挽詞三首  其三 劉敞
識理未曾誤，疾邪惟過深。豈忘事反覆，不忍俗浮沈。去國尚回顧，埋名方自今。異時山水意，惻惻弔鳴琴。
魯拾遺挽詞二首  其一 劉敞
市朝非故日，年代屬傳聞。始兆滕公室，來觀季子墳。埋名書故事，編簡屬遺文。苦恨相如賦，俱隨諫草焚。
魯拾遺挽詞二首  其二 劉敞
西晉登賢日，東堂第一人。競推天下士，爭辟幕中賓。故國無喬木，流風及搢紳。新阡廣陵上，荒草欲含春。
庶幾堂 劉敞
閉門吾自足，況亦近墻東。滴滴階鳴雨，梢梢竹過風。綠苔侵杖屨，秋色近梧桐。高臥殊多興，詩成寂寞中。
延州沈待制挽詞 劉敞
詩書謀國體，談笑卻邊塵。已矣今成昔，歸來悲故人。餘忠焚諫草，遺恨畫麒麟。禁角聞鼙鼓，能無憶虎臣。
祠部王郞中送山水枕屏作 劉敞
枕上萬峰合，蒼蒼驚夢魂。如浮武林水，臥向桃花源。杖屨幾時士，茅茨何處村。悠然獨往意，欲問復忘言。
城樓望水 劉敞
遠水全無地，高城略近天。龍吟忽半見，虹飲競相鮮。魚鼈争乘渚，兒童狹濟川。秋風只昨日，物意已蕭然。
送南昌郭主簿 劉敞
楚劍炟照地，梅真從吏鄉。簿書非急務，鴻鴈試高翔。貍品牛尾貴，茶牙鷹瓜長。因君訪風土，游子不能忘。
戯和同年時在薦福寺 劉敞
逃暑涓涓酒，開襟細細風。過雲催急雨，落日澹秋空。樹影經行熟，泉聲笑語通。少年興不淺，寧與老人同。
鍊丹井 劉敞
丹成人已去，泉在月空沉。輕舉非吾事，泓澄似客心。飲雖資一腹，貪不近千金。更愛雙桐好，曾非惡木陰。
水齋 劉敞
野塘春水平，間客自揚舲。鷗鷺時相近，波濤亦俯聽。榜歌漁父曲，醉讀屈平經。便欲從兹去，秋河泛客星。
長蘆口 劉敞
泱漭東流白，微茫遠嶼青。風飈萬里浪，性命一浮萍。飛鳥戢倦翼，潛蛟浮暗腥。由來限南北，天意亦冥冥。
登東城樓二首  其一 劉敞
搖落客愁亂，登臨秋色空。溪流寒更碧，霜樹晚增紅。曠野駐殘日，虚軒來朔風。懷歸復感别，不語向征鴻。
登東城樓二首  其二 劉敞
高樓望不極，野興遠相宜。宇宙一長嘯，山川多所思。薄寒才勝酒，短景不禁棋。俯仰哀羣動，遼遼見爾爲。
送人之嶺南 劉敞
君去炎方遠，行行萬里餘。漸驚南瘴酷，益見北人疏。山谷藏雄虺，谿潭養鱷魚。秋風鴈不到，何處俟歸書。
城樓避暑 劉敞
積水動微吹，高樓浮薄陰。登臨倦非土，瀟灑勸披襟。滌滌原野曠，熹熹城郭深。浮雲空蔽日，無意欲爲霖。
寄內 劉敞
風雨驚春老，山川入夢遙。此時看破鏡，何處正吹簫。舊種萱叢碧，新歸燕語嬌。佳期漫自笑，不似浙江潮。
送祖學士使北 劉敞
漢廷用五餌，無復請長纓。猶是輶軒使，時通絕域情。山川資覽眺，戰伐想縱横。不負四方志，那辭萬里行。
聞張六復棄官歸 劉敞
應懷折腰辱，復作棄官行。頗似陶彭澤，兼疑尚子平。兵戈未消散，盜賊苦縱横。余亦存丘壑，相期作耦耕。
螢 劉敞
翩翩豈自知，歷歷眩羣飛。故作穿疏牖，時來鍳薄帷。助明清夜永，除害一身微。秋草隋宫路，茫茫舊賞非。
送簽判雍秘丞還朝 劉敞
我有幕中士，名高天下聞。方從玉堂召，欲就子虚文。相得已非早，送歸寧易分。期君望此府，急自致青雲。
定水二首  其一 劉敞
定水涵空碧，羣山凝遠嵐。淵魚頗易得，菱實最餘甘。曠野應人語，凉風快酒酣。誰云陵谷換，自此識南潭。
定水二首  其二 劉敞
此地去人近，向來幽賞違。使君留隼旆，烟水浄魚磯。秋入冷蛩急，波明白鷺飛。異時江漢興，撫事更懷歸。
索米 劉敞
索米東方朔，端居陸士衡。書仍聞北闕，賦亦讓南傖。感激秋風起，提攜夜劍横。南軍敗王略，誰事請長纓。
王屯田歸望山别墅 劉敞
岱陰宿雨霽，汶北秋風過。獨往予所慕，躬耕人謂何。林間雞黍具，日慕漁樵歌。郤望青山郭，應知惆悵多。
送高處士歸豐邑别墅 劉敞
不及西京盛，空知鄠杜間。衣冠爲我累，丘壑羡君還。隴麥逢春秀，林花着雨斑。雞豚社下醉，多與謝南山。
射雕 劉敞
將軍樂射雕，壯士挟烏號。影捩重雲静，聲翻一箭高。獵酣生鼻火，空闊散風毛。快意中原捷，何辭汗馬勞。
和楊褒雨中見寄二首  其一 劉敞
佳雨雲龍會，高堂河漢聲。驅除三伏過，埽蕩九衢清。造物不無意，爲霖真有情。憐君獨高臥，亹亹向羣生。
和楊褒雨中見寄二首  其二 劉敞
明暗變窗色，蕭騷翻樹聲。閉門無所詣，高枕有餘清。櫪馬正局迹，韝鷹多遠情。分明動秋興，似欲惱潘生。
貰酒 劉敞
小徑入村塢，風帘拂暮霞。桃源還可宿，樽酒亦容赊。舉眼青山秀，隨松白露斜。尋常出郊少，未醉莫還家。
張學士送酒 劉敞
秋風埽飛葉，客子鬢垂斑。好事煩攜酒，懷情惬閉關。坐看凉月墮，醉送暮鴻還。後日相思意，蕭蕭叢菊間。
朱橋 劉敞
朱橋柳映潭，忽見似江南。風物依然是，登臨昔所諳。犬聲寒隔水，山氣晚成嵐。留恨無人境，幽奇不盡探。
閏月朔日寄府公給事二首  其一 劉敞
良閏百年逢，佳辰獻歲同。春應隨北斗，天與緩東風。柳帯参差翠，花英點染紅。韶華供醉眼，未負黑頭翁。
閏月朔日寄府公給事二首  其二 劉敞
嘉月重非常，芳期及載陽。卻因春意晚，得見歲華長。餘雪留寒色，新梅著早香。祗應勤一醉，持以答風光。
晦日自薦福院泛舟上女郎臺 劉敞
晦日疑春晚，佳辰强客游。放船無用楫，置酒不驚鷗。牽率忘多病，登臨亂百憂。繁陰欺白日，容易暮雲浮。
新鴈二首  其一 劉敞
逢時志萬里，非爲稻粱謀。眇眇江漢阻，蕭蕭霜露秋。知機自有素，側翅莫多愁。風起浮雲暮，空看片影流。
新鴈二首  其二 劉敞
萬里南飛鴈，今年復此逢。自難隨燕雀，非不病秋冬。風急聲高下，雲深影疊重。江湖雖異土，泛泛爾能容。
白河逢鴈 劉敞
白河見歸鴈，顧我影徘徊。憶昔從此逝，相看經歲回。春生聊自樂，鄉近不須哀。爲問經南國，能無尺素來。
雪中鴈 劉敞
萬里羽毛弱，經時霰雪紛。江湖更何取，天地正同雲。影困低如落，聲悲遠似聞。識時端北向，送目感離羣。
燈花 劉敞
寒燈不及鄰，花艷競爭新。重疊芝三秀，分明桂半輪。東風誰變律，芳意自驚春。流玩堪通夕，長眉莫效顰。
王秀才自蜀之京留月餘歸南都 劉敞
相逢暫相會，又向睢陽行。險夢尚存蜀，緇衣空厭京。故園見樹喜，舊友出郊迎。幸去君家近，飛鴻時寄聲。
哀王十三都官 劉敞
把臂猶昨日，如何長不歸。賓天亦有似，招隱固疑非。玉折謝庭樹，綵餘萊子衣。永懷想平昔，涕下不能揮。
始秋二首  其一 劉敞
暑兼流火逝，秋共北風迴。歲晏蒹葭色，宵征蟀蟋哀。平分感搖落，留滯悵徘徊。知負滄洲約，枯槎八月來。
始秋二首  其二 劉敞
秋色忽已改，旅程殊未央。水雲含變態，山雨送凄凉。杳杳青楓暮，菲菲白芷香。多才悲宋屈，搖落近滄浪。
送張器判官 劉敞
王國推多士，聞名二十年。白頭傾敝蓋，珠履尚賓筵。禮樂期先進，功名望昔賢。激昂知己晚，意氣歘飄然。
隱直感秋思南游予欲北還未得 劉敞
櫪馬常嘶北，邊鴻郤願南。一時秋氣感，兩地物情諳。俗怪玄尚白，自疑青出藍。何當鹿門隱，數就德公談。
始聞鴈 劉敞
長風送羽翼，千里逐陽和。朔漠應飛雪，江湖始見波。識時機不淺，愁旅叫空多。勿以稻梁故，早飛乘網羅。
府公說牡丹盛開是日逼晚意不及觀 劉敞
落日含明艶，輕風襲煖香。傳聞亂人意，相見弄春光。醉裏歲空晏，愁中夜未央。異時驚麗絕，秉燭正難忘。
與楊十二廷評同登城東門 劉敞
綠樹浮萍合，青山畫障開。登臨共今古，壯觀雜歡哀。長日消棋局，微風引酒杯。浮雲滿西北，容易雨飛來。
春暮聞鶯 劉敞
醉裏春空盡，江邊客未歸。可憐鳴晛晥，似欲訴芳菲。珍樹移時語，殘花入眼稀。離居亦幽獨，求友莫相違。
除日雪 劉敞
迎年椒獻頌，駐臘雪留寒。偏坐春華早，微增暮景寛。瓊瑤九城闕，玉帛萬衣冠。欲書甘泉會，他時盛暑看。
秋鶯 劉敞
高舉慕求友，翩然辭谷中。那知改春序，又復到秋風。節物感歸燕，異聲嗟遠鴻。歸非今正好，霜露脱梧桐。
凉夜露卧 劉敞
風露清相襲，銀河湛不流。澄輝亦終夕，爽氣特先秋。高臥自微尚，冥煩嗟倦游。不眠計萬事，出處竟悠悠。
空釣得魚 劉敞
持鈎非有釣，吾猶臧丈人。何知引纖繭，忽復得潛鱗。獨樂意逾適，儻來情亦真。君看渭旁叟，八十老垂綸。
秋月 劉敞
蟾光瑩碧墀，天色凍琉璃。市響新晴後，風和欲暖時。杉松冷岑寂，樓殿黑参差。静者非無趣，長吹遺所思。
月夜二首  其一 劉敞
月出浮雲盡，風生中夜清。星辰競搖動，河漢湛虚明。老樹稀疏影，驚禽斷續聲。秋懷先已亂，蟋蟀更宵征。
月夜二首  其二 劉敞
涼月含秋色，江天復雨晴。風雪異明滅，河漢亦凄清。驚鵲時翻樹，悲笳遠過城。不眠看列宿，磊落背人傾。
送同年王殿丞知鄞縣 劉敞
同日大梁客，共登青雲梯。逢時方躍馬，從政暫驅鷄。萬水會東海，干巖開郯溪。遠游觀益壯，肯爲簿書迷。
風雨 劉敞
園林自有主，風雨苦無情。密葉枝枝綠，飛花片片輕。眼看春不住，醉任酒頻傾。何處鶯求友，時聞囀一聲。
送汝南張秘校及第後之官 劉敞
從我陳蔡者，憐君不及門。青雲期自致，鳴鶴果孤鶱。仕道半綸重，及親三釜尊。因聲謝汝士，爲喜月告存。
戯呈府公 劉敞
殘春亦無幾，短夜不須眠。翠幕深燈燭，清風引管絃。詼諧玩兹世，醉倒忘吾年。不作方外趣，安知濠上賢。
度支蘇員外才翁挽歌二首  其一 劉敞
湖海青雲士，元龍如古人。草書到聖地，詞學洎天倫。零落風流盡，平生意氣親。空存華屋處，寂寞已埃塵。
度支蘇員外才翁挽歌二首  其二 劉敞
愛客毎傾蓋，傳家能象賢。猶多嫌白眼，自不廢青氈。吏隱如他日，郎潛遂幾年。人琴俱已矣，情至一潸然。
挽宋道中詞 劉敞
交游日零落，之子復云亡。常恨神鋒雋，端成中道傷。文章不用世，詞賜僅爲郎。名士如君輩，風流豈易忘。
吳侍郎挽詞二首  其一 劉敞
高第賢良策，朝廷擢季功。固疑多直諌，不得久居中。長嘯臨邊月，孤飛避遠鴻。盤桓周召際，重見二南風。
吳侍郎挽詞二首  其二 劉敞
臨汝休車騎，治中愧後門。平生一傾蓋，談笑極忘言。契闊聲塵遠，差池歲月奔。匣中寶刀贈，知辱故交恩。
與黄寺丞卜鄰 劉敞
卜居先卜鄰，相望成相親。無復羈旅恨，况逢性情真。食薇亦自足，傾蓋不爲新。杖屨通阡陌，誰能倦角巾。
聞徙關中兵備河東 劉敞
胡兵絕當路，戍卒下河源。烽火飛狐口，旌旗積鴈門。和親固下策，薄伐本中原。誰斷匈奴臂，非無國士恩。
立冬後風雨 劉敞
冷雨欲成雪，高風催過雲。流光隨衮衮，吹蘀共紛紛。此去天地閉，向來金石焚。敝貂寧獨恨，四序欲平分。
别西掖手種小梧桐贈三閣老 劉敞
亭亭高未足，玩玩意空深。頗似少陵叟，能留一院陰。幸今長勿翦，無用晚知音。莫作吳儂態，翻從爨下尋。
西風 劉敞
西風木葉下，遠想洞庭秋。物色摧年老，天時助客愁。李衡千樹橘，張翰一漁舟。亦自人間樂，功名安足謀。
北風 劉敞
北風動江海，飛雨濕清秋。蝉噪曾何急，猿啼不自愁。冥冥高葉下，莽莽亂雲浮。正復開人意，披襟百尺樓。
盗賊 劉敞
村落枹鼓起，城樓刁斗頻。畏塗深虎豹，行路入荆榛。故老人人怨，烽烟處處新。桃源容客棹，屬意武陵春。
風雨 劉敞
春光從此半，無復强淹留。風雨仍何急，鶯花各自愁。登臨非故土，搖落自清秋。物物驚人眼，應須與醉謀。
黛陀石馬蹄硯 劉敞
一片蒼山石，遙憐巧匠心。能存辟雍法，宛是褭啼金。氣奪秋雲濕，光含墨海深。魚龍隨醉筆，變化出幽岑。
離鄂州至漢陽 劉敞
小郡緣山腹，孤城闇夕楓。蛟龍戯霧雨，鼓角亂西東。江漢浮南紀，秋冬擬緒風。離騷楚人恨，過半夕陽中。
初冬 劉敞
陽光轉南極，漸喜入吾廬。物色經霜後，雲容欲雪初。嚴風動枯槁，凛氣益蕭疏。何日陽春筦，潛興冰下魚。
三月九日過正衙 劉敞
去事駒過隙，此身江載萍。赤墀容再謁，清涕忽雙零。海鳥眩韶舞，天潢愁客星。平生鴻鵠志，獨有去冥冥。
病中辱聖從龍圖侍郎見訪聞便赴西州不及款曲偶成五言奉呈 劉敞
衰病淹歲晚，分飛愁遠行。能回長者轍，因見故人情。後會知何地，相看疑此生。不爲習鑿齒，應作左丘明。
君章見過 劉敞
衡門入秋草，幽獨得棲遲。車馬來何屢，樵蘇不自期。書成玄尚白，衣敝素爲緇。予亦貧非病，君應信所爲。
鄰幾君章見過 劉敞
兩君共羈旅，三徑肯淹留。秀色映凉月，清風生早秋。樵蘇亦不爨，樽酒自相酬。歡然夜遂永，河漢西南流。
新燕 劉敞
無奈春還老，秪看燕復來。凌風舞輕健，盡日語徘徊。久客宜相識，重簾爲爾開。畏人俱混俗，出處免沈猜。
馴燕 劉敞
非無鷹隼慮，自識主人歸。立語移窗日，翻飛試羽衣。江湖萬里闊，天地一身微。不作驚鷗别，何須强察機。
雨中出城行汝水上 劉敞
東野宜獨往，此中如舊溪。好風凉送雨，流水碧循堤。樹密扶行蓋，沙平印馬啼。城樓隔雲霧，歸路欲全迷。
次韻奉和鄰幾汎汝水作 劉敞
少濯滄浪水，成君真隱高。虚舟姿上下，樽酒寄遊遨。静境惬外奨，緩歌忘我勞。興餘可逕返，落日麗平臯。
西浦阻雨 劉敞
黑雲連海面，急雨漲淮潮。稍稍州渚沒，昏昏城郭遙。畏塗仗忠信，高舉幸扶搖。不作圖南興，誰當慰寂寥。
黑雲 劉敞
屯雲望如墨，萬里横空浮。白日變玄夜，朱明成素秋。疾風動屋瓦，急雨落河流。俯仰駭神化，精微難與謀。
傷梅公異二首  其一 劉敞
已矣梅公異，鄉庠漫貢生。竟無楊得意，終失馬相如。道德生何負，心懷死不攄。新墳帝城外，贈淚獨沾裾。
傷梅公異二首  其二 劉敞
刻苦身常病，憂愁壽易侵。空令武子死，誰聽伯牙琴。寥落書盈篋，肅條風滿林。惟應都下士，能記洛生吟。
傷胡二湘 劉敞
知心不易得，此别定終天。自古皆有死，夫君獨少年。論文真已矣，揮涕默澘然。會有清琴在，祗應永絕絃。
閔雨 劉敞
膚寸無時合，昭回此夜逢。春秋還閔雨，郡國共憂農。詞欲讒風伯，書將詰亂龍。關西兵税急，懼失萬餘鍾。
寄江東弟兄二首  其一 劉敞
分手如昨日，清秋獨異鄉。長年悲落木，短髪怯初涼。歸燕自有適，幽蘭誰爲芳。裁書寄鴻鴈，相與訪滄浪。
寄江東弟兄二首  其二 劉敞
卻埽與人絕，悲秋驚歲徂。山川舉俗異，宇宙此身孤。弔影臨清月，書空向瞑烏。懷歸屬吾黨，浮海待乘桴。
薦福寺竹亭 劉敞
兹亭四時好，秀色映長松。静境非千畝，幽人如素封。吹聲偏洗耳，暑晝亦成冬。暫到還忘返，心知叔夜慵。
觀陜西圖二首  其一 劉敞
險固非天意，承平怪主憂。三年勞將帥，萬里問旃裘。尚記安西道，空悲定遠侯。大河知所向，日夜正東流。
觀陜西圖二首  其二 劉敞
憶昨傳消息，羌來渭水旁。信知秦地險，未覺漢兵强。青海通西域，長城起朔方。分明見地里，悵望隔要荒。
送張六 劉敞
將漕煩明府，東遊慰越吟。斲冰雖楚水，乘興即山陰。去去陶嘉月，悠悠見子衿。因君倚城關，送目亂愁心。
送楊慥 劉敞
著書非白首，待詔已公車。試吏何用喜，慰親聊自如。還從近關出，稍與京塵疏。豈謂三年久，君方就子虚。
送范貫之 劉敞
范叔貧如此，誰當與敝袍。哀歌困牛角，異味笑鄉豪。相得空長鋏，徒歸欲二毛。多慚訪夷節，無以慰滔滔。
送隱直 劉敞
久客意無賴，送歸私自憐。悠悠想行路，苒苒背流年。雪過兔園少，春歸楚澤偏。君應解冠冕，笑傲辟人賢。
送衛州賈雲卿 劉敞
淇奥文雅地，相門英妙才。春風萬人喜，都城千騎來。嘯激鸞鳯響，歌傳松柏哀。懷賢復訪古，處處爲徘徊。
送史館齊學士知荆南唐相映之孫有權文公行修國史制書在 劉敞
間代唐丞相，當時太史公。白麻存舊物，青簡見遺風。鳴玉蓬丘峻，專城楚澤雄。由來稽古力，肯效一經窮。
近無西事消息 劉敞
此心除國讎，安得借前籌。未報將軍捷，空增壯士憂。誰能占太白，試爲上高樓。自恐匣中劍，精光犯斗牛。
細雨 劉敞
細雨春城暗，空郊草色微。峽雲朝復暮，沙燕語還飛。柳帯柔堪結，梅香冷漸稀。旅遊時畏失，數醉得忘歸。
小雨四首  其一 劉敞
微風載雲起，好雨與風俱。暝色經時合，凉聲入夜疏。炎蒸暫灑埽，天事有驅除。倦客倚危枕，明燈照舊書。
小雨四首  其二 劉敞
泱漭輕雲濕，飄瀟晝雨來。稍霑飛絮重，競逼柳花開。江面春陰闊，天涯暮色催。郢中詞客意，最識楚王臺。
小雨四首  其三 劉敞
漠漠雲蒸柱，蕭蕭雨過城。不時變炎景，竟日度秋聲。灑濯林光淨，歸飛燕羽輕。野夫學爲圃，因欲事躬耕。
小雨四首  其四 劉敞
春城頻過雨，一望一增新。欲曉雲成錦，初晴草似茵。和聲散喧鳥，芳意屬游人。向晚車馬息，東風吹暗塵。
喜從兄自京回 劉敞
曾作東都賦，無人與共論。欣逢京輦客，仍是鶺鴒原。耳接天韶盛，塵棲素袂昏。秋風江海上，歸夢入夷門。
秋晴西樓 劉敞
清風卷氛翳，廣野露秋毫。木落山覺瘦，雨晴天似高。開窗置樽酒，看月湧江濤。高卧淹湖海，非關氣獨豪。
春日樓上二首  其一 劉敞
春流抱城郭，暖色媚樓臺。麥秀聞雉雊，鸛鳴知雨來。浮煙著垂柳，晴雪落新梅。此地春愁闊，無人共一杯。
春日樓上二首  其二 劉敞
躍魚依暖景，歸鴈逐輕風。隔水麥苗綠，入簷花蕚紅。郊原共欎欎，雲日故融融。醉眼傷千里，非關江上風。
醉後 劉敞
舉眼醉向晚，甘心醒似狂。形骸隨酩酊，談笑助軒昂。舞袖翻宜窄，歌聲不厭長。高城湧明月，風景正虚涼。
樹陰偶坐 劉敞
朝陽送微暖，晴靄入寒空。負暄春盎盎，探策樂融融。松下坐忘返，樹端遙見紅。喟然感時節，舉酒屬鄰翁。
春陰 劉敞
江上浮雲聚，城中暮景兼。東風酒味溢，小雨客愁添。寒色端侵牖，斜陽不滿簾。滯留成楚老，卑濕意無嫌。
雨後小亭 劉敞
疏雨纔能潤，微風未肯凉。低松無限碧，白芷可憐香。埽榻從高卧，歸禽不亂行。悠悠對老圃，幾與爾俱忘。
同伯鎮寄贈北都定雅禪師 劉敞
逍遙方外禪，宴坐不知年。合抱平生柏，成區社長蓮。公卿盡隨喜，語默兩忘筌。聞有詩三百，無由一一弦。
夜坐因讀隱直書寄之 劉敞
徂歲曾何急，清宵不復長。蹉跎問甲子，愁寂看燈光。峽雨蕭蕭冷，江雲澹澹黄。殷勤故人别，容易二年彊。
和孫監丞送書生南游 劉敞
歷國向七十，滔滔何日還。輕賫一劍在，壯節二毛斑。浮俗風波裏，高情天地間。滯留多愠見，送遠愧登山。
夏寒 劉敞
冥冥梅送雨，椮椮麥迎秋。四月應徂暑，南方復重裘。崑崙搖地軸，渤海漲河流。天事無端錯，民生若許愁。
同黄子温小寒 劉敞
陰老疑龍戰，風高怯海飛。枯蓬不自息，歸鳥競相依。時節驚流水，生涯託墐扉。哀歌向妻子，吾道亦牛衣。
晨至西陽池示同行 劉敞
風定水逾静，雨收天倍高。分明寫冰鑑，深淺露秋毫。車馬情頗厭，山林心正勞。觀魚近至樂，相與更臨濠。
又過西陽池 劉敞
役役輕日月，回回分簿書。悵然面止水，樂矣羡游魚。鷗鳥舞迎客，江湖興起予。顧邀二三子，退食未宜疏。
送信陽舒使君 劉敞
聞名自夙昔，已作舊相知。傾蓋成邂逅，如何還别離。軍聲咽鼓角，行色滿旌麾。莫怪樽前醉，親鄰心所期。
送南儀守黄中允 劉敞
十年幕中客，萬里海南州。命服仍朱紱，夸鄉未白頭。山城時晝黑，嶺水或西流。問道林多桂，王孫莫自留。
和閻工部新作西齋 劉敞
逍遙不期遠，趣足外囂塵。誰謂持斧客，翻同高卧人。江蘆烟葉重，巖菊露香勻。愛惜凌寒意，留歡過小春。
次韻王寺丞北城 劉敞
專城空歲月，報國愧纖毫。幸及農功暇，初成壁壘高。飛翬鄰雉堞，縈帯俯魚濠。與聽輿人誦，無令板築勞。
同年陳君制策高第改佐著作東還餘杭作五言送行兼寄彦猷閣老使君二兄 劉敞
江海一遠别，見君金馬門。先鳴二三子，强著五千言。清望開中秘，英辭動至尊。薦賢受上賞，時論重西垣。
興慶池送客 劉敞
紅蕖千頃合，碧樹百年藤。長日宜沿泝，清風破欎蒸。别離情易惡，衰老醉那能。還望邯鄲道，悲歌不自勝。
立春日齋祠畢還過金明池寄永叔 劉敞
宿雨原野潤，朝雲宫殿明。東風未半日，佳氣滿重城。渙渙泉披凍，欣欣木向榮。江頭景如此，公起探春晴。
送次子敏歸河陰 劉敞
表裏山河險，成皋廣武間。仕貧寧自佚，待次復空還。壽酒千秋祝，兒衣五綵斑。人生此樂少，何事慘離顔。
泛舟 劉敞
溪流向人急，野色背人偏。輕浪仍堪鑑，虚舟不費牽。柳長勤拂面，鷗戯巧隨船。幽興終難盡，禽魚莫間然。
九日對酒二首  其一 劉敞
慘慘霜天迥，紛紛風葉黄。須傾一樽酒，少浣九回腸。世事渾無定，秋容毎自傷。登高何必賦，會使鬢毛蒼。
九日對酒二首  其二 劉敞
懰慄看秋盡，差池感歲窮。薄寒侵白罽，危葉隕青楓。零落茱萸佩，淹留桂樹叢。年光不可玩，生意羡冥鴻。
對酒憶獻臣二首  其一 劉敞
舉酒惜春盡，緩歌傷别離。江山空發興，雞黍若爲期。醉起疑千日，愁來獨五噫。皋橋羈旅客，惆悵不同時。
對酒憶獻臣二首  其二 劉敞
春日懷吾子，羈遊各異方。況逢青眼絕，早識白眉良。樹逐相思老，江回去路長。感時惟尚寐，終日醉無妨。
汝陰送揚州通判廣陵高秘丞 劉敞
朱轓垂絲旒，千里下揚州。本郡榮何甚，治中望最優。高人孫綽貴，節婦孟光尤。問俗應賓禮，清風遠鎮浮。
新作小橋 劉敞
幽池舊徒涉，春漲得新橋。自恨濟川小，欣忘渡水遙。中流横螮蝀，别徑會漁樵。更愛憑欄處，東風柳萬條。
五月十一日早行是日風寒如八九月 劉敞
晨興事朝謁，星漢已闌干。雲薄露猶濕，風高天正寒。塵衣先改素，蓬鬢强彈冠。興在江湖永，空歌行路難。
月夜獨飲 劉敞
霜落月更白，雲開天正青。捲簾邀玉兔，引酒勸天星。起舞憑相屬，高歌願共聽。春宵誰謂短，罍罄適添缾。
雨中贈徐監簿 劉敞
明闇雲移影，蕭騷雨送涼。遠林寒起霧，清簟潤浮霜。小隱交遊絕，微吟杖履妨。奕棋還偃几，幽趣亦難忘。
寄和弟 劉敞
鶺鴿飛砌下，廣莫起寒風。感物念游子，賦詩同召公。楚歌還落木，淮月更虛弓。羈旅傷離别，如何歲亦窮。
九日寄因甫 劉敞
遙想登高處，姑蘇秋草多。那無萬古恨，少作五噫歌。野菊蕭蕭晚，江鴻疊疊過。尺書不可託，送目奈愁何。
九日登城北門送孫許州 劉敞
紅葉迎霜隕，高樓近日暄。送歸仍暮節，極望正平原。容易風吹帽，殷勤菊滿樽。豈嫌徑先醉，當識别銷魂。
九日 劉敞
采采黄花菊，飄飄閶闔風。醉從紗帽落，興與古人同。北岳烽烟隔，甘泉侯騎通。悲歌傷遠目，不獨爲青楓。
閣下紫薇花 劉敞
宫中萬年樹，天上紫薇垣。此地飛塵隔，經時絳雪翻。幽香通複閣，密影半層軒。已後陽春節，無辭白露繁。
懷襄陽郭戶曹 劉敞
遠身適荆楚，苦掾寄書題。他日相思甚，終年引望迷。銷憂峴山醉，招隱鹿門樓。勿以徒勞故，全家自此攜。
竹西亭送二十六弟赴定州去年三月亦于此相别即崑岡蒙谷之陽 劉敞
山中招隱地，江上未歸人。那可連年别，俱逢欲暮春。亂飛鶯戀友，北向鴈辭賓。自覺雙蓬鬢，蕭蕭日更新。
送和弟通判陜府 劉敞
丹紱雙紋綬，朱轓左畫輪。平生固自負，歸去亦榮親。美俗餘分陜，悲歌激在陳。别離俱未易，因目二毛新。
蕭山舍弟將發南都以詩候之 劉敞
聞道雙飛舄，看來萬里流。傳聲淮口渡，審侯越儂謳。霜蟹人人得，春醪盎盎浮。襄賁差不惡，須汝共銷憂。
春晴小園偶步 劉敞
弱弱纖纖柳，朱朱白白花。春風最無賴，客鬢亦空華。草色明深徑，泉聲落淺沙。江楓千里思，醉眼向天涯。
寄鹽城舍弟得書言歲大稔兼求作夫子廟記 劉敞
海邑近蟠桃，銅章肯許勞。公田都種秫，霜蟹饜持螯。宫廟比洙泗，弦歌通掾曹。想多記石柱，非復笑牛刀。
蟻鬥 劉敞
擾擾嗟何急，營營若有侵。由來穴知雨，非爾旱爲霖。王霸强并弱，興亡古到今。願君推達觀，安得異機心。
酒後登清風亭 劉敞
清笳轉不極，碧水望偏多。醲酒春先醉，晴陽晚更和。起提如意舞，自擊唾壺歌。芳樹知多少，春游奈汝何。
同持國過江十新作池亭三首  其一 劉敞
築榭因高柳，疏泉激淺沙。登臨容展席，游泛足浮槎。露盌涵醇醴，冰盤餉美瓜。愛君難興盡，未醉惜還家。
同持國過江十新作池亭三首  其二 劉敞
菡萏千枝發，池塘五月秋。香繁初過雨，影密欲藏舟。魚躍知琴樂，鷗飛爲客留。江湖未成往，愧此意悠悠。
同持國過江十新作池亭三首  其三 劉敞
吏隱由來事，郊居故自宜。池臺隨意定，泉石象天爲。珍樹移時語，清風竟日棋。市朝情久厭，野老不相疑。
寄鳯翔舍弟  其一 劉敞
早悟出處際，同歸羈旅間。從軍差復樂，捧檄莫思還。百仞磻溪水，千巖大白山。異時曾想見，乘興輒躋攀。
寄鳯翔舍弟  其二 劉敞
百里異形影，況今殊楚秦。隴雲虚引領，江月漫隨人。愁恨西山雪，驚心絕塞塵。寄書懸勝夢，鴈足莫嫌頻。
俞氏甥及第後赴壽春尉立别 劉敞
爾門大父行，俱是雲霄人。諸孫自駿骨，高第復青春。試吏小山下，還家芳桂新。當成我宅相，寧肯滯埃塵。
勸耕亭晚望田家作 劉敞
田廬非一處，微徑自相通。日下耕釣息，林邊言笑同。此雖人問俗，獨有方外風。吾亦畢婚嫁，還從擊壤翁。
危樓 劉敞
尚有危樓在，猶傳羽駕歸。悲歌城郭是，故老姓名非。積水浮天宇，孤雲遶翠微。遠遊悲世俗，思見菊花衣。
四望樓二首  其一 劉敞
白露參差晚，丹楓點染深。高樓延遠恨，嘶馬動歸心。留客小山桂，愁人思婦砧。昏鴉稍欲集，塹黑倒城陰。
四望樓二首  其二 劉敞
展步乘幽興，登臨當遠遊。涼軒不用扇，高樹自知秋。月出潮聲湧，雲生岳色浮。旅懷雖易失，無奈角聲愁。
中元雨後招兩漕 劉敞
積水吾山溢，輕風汶篠秋。微涼禁魯酒，清唱發齊謳。小雨何須急，高雲更肯留。知公興不淺，能醉月邊樓。
小雨朝歸東軒 劉敞
小雨車馬息，微風窗戶虛。塵埃頃灑埽，蠅蚋一謳除。高枕華胥夢，忘言藏室書。不知吾喪我，安更問其餘。
雨中北軒 劉敞
草樹朱明晚，雲霓白日頽。幽居誰與適，山鳥獨無猜。蠧實危將墮，衰花冷自開。秋光殊不意，頓入眼前來。
西郊候客 劉敞
西郊逢故人，傾蓋暫相親。車馬有行色，衣裳棲洛塵。問笻出冉筰，詢道自峨岷。卻話别時意，悠然已四春。
中秋月榭飲會 劉敞
清秋望不極，涼月夜還新。河漢初無際，山川共絕塵。舉杯光可挹，起舞影相親。此興何曾淺，風流憶古人。
獨行 劉敞
南山半雲雨，天氣雜暄寒。野興宜獨往，春愁無定端。鳥聲來静聽，柳色入遙看。卻謝芳樽酒，悠悠誰與歡。
石少傅致仕 劉敞
獨持子房計，欲伴赤松仙。猶行少傅事，更覺大夫賢。詔策容就問，子孫隨拜前。顧嫌越相國，遠泛五湖船。
望沙樓 劉敞
朱軒映粉堞，遙出夕陽中。雲雨通巫峽，江山入楚宫。登臨餘壯觀，瀟灑向雄風。萬事隨陵谷，滔滔水向東。
楊子寺送彦猷閣老去年四月某别彦猷于京師到今適期年矣 劉敞
一年再遠别，塵世令人嗟。況復江湖永，空驚鬢髪華。青山浮海上，遠水即天涯。出處俱萍泛，懸知後會賖。
出山 劉敞
萬里亘東西，連峰隱朔陲。氣纒冰雪慘，險極鬼神爲。偪仄單車度，盤桓壯士悲。今朝識天意，正欲限華夷。
陰山 劉敞
陰山天下險，鳥道上稜層。抱石千年樹，懸崖萬丈冰。悲歌愁倚劍，側步怯扶繩。更覺長安遠，朝光午未升。
占晴三首  其一 劉敞
小雨何曾濕，輕雲苦易開。蛟龍自喣沬，江漢欲飛埃。碧草寒仍短，喧禽去不回。楚山長對日，未信有陽臺。
占晴三首  其二 劉敞
白日麗江上，初晴風景饒。春愁來集眼，暖氣起連宵。曠野蒼茫合，饑鳶上下飄。長亭送行處，稍復柳垂條。
占晴三首  其三 劉敞
巫峽空多雨，江南自有春。瘴排寒色早，晴發歲華新。地暖仍餘濕，風和欲起塵。舊傷千里目，巳復覺愁人。
登揚州城北門予昔侍親寓居此城下驛舍十八年矣愴然感動 劉敞
昔釣城下水，今來十八年。居人幾能在，里巷獨依然。手種成喬木，躬耕有廢田。悲歌顧千騎，不覺涕淪漣。
有懷北歸寄張四和弟 劉敞
安得生羽翼，超然成遠遊。探書下禹穴，問禮適東周。賢聖有遺迹，江山俱早秋。西風日夜急，無事獨淹留。
金山寺 劉敞
水面塵土少，山頭炎景微。蛟龍能護法，魚鳥各忘機。空寂見佛事，幽閒滯客歸。蓬萊似咫尺，擬縱海帆飛。
送張介歸山中 劉敞
君歸湖上山，寄傲白雲間。巖樹定未改，春條應可攀。曾隨太守薦，近揖上公還。知子不貪貴，令人思閉關。
寒鴉 劉敞
天清北風厲，日落亂鴉栖。望遠影如疊，聽長聲漸低。月中驚不定，城上暗仍啼。出處乘朝夕，應無失旦迷。
舍弟及楊十七尊兄同年登科賀彦文 劉敞
紫禁過從密，青雲步武通。文章一朝盛，兄弟兩家同。結綬輕蕭育，忘年似孔融。相看各相喜，安得恨途窮。
冬暖 劉敞
南服已卑濕，隆冬方晏温。夏蟲輕火伏，葛履易霜繁。誰復謀吹律，吾真笑負暄。爰居或避地，亦慰異鄉魂。
山暖 劉敞
通谷近中原，初陽生舊年。欣欣林動色，漠漠野浮烟。鳴雉飛朝日，新芽發暖泉。東風彊人意，車馬亦翩翩。
銅陵阻風 劉敞
驚浪乘風疾，浮雲映水低。卷帆高卧熟，看鷁退飛迷。山遠微分樹，村深略辨雞。蒹葭縈客恨，極望正萋萋。
螳螂 劉敞
玄蟬無所營，風露正淒清。執翳機何密，當車勇自輕。将迷黄雀患，已變玉琴聲。得喪還相召，南華所以驚。
雨中入省 劉敞
簡書無暇日，風雨送殘秋。車馬常侵旦，泥塗空自愁。平生本迂拙，歲暮强淹留。會将投劾去，偃息謝交游。
旅居雨中 劉敞
塵垢厭淟涊，風雨爲驅除。稍稍煩襟盡，蕭蕭秋氣初。堪憂忘陋巷，匡坐讀羣書。半夜梁山操，悲歌問起予。
雨中 劉敞
蕭蕭過軒雨，物色送春歸。樹綠初成蓋，垣青半長衣。吟懷空擾擾，愁思動依依。想似江南景，草長鶯亂飛。
北窗聞雨 劉敞
泄雲霏棟宇，危葉墮霜枝。忽忽時空晚，蕭蕭坐自悲。竟無高枕興，還有閉關宜。生事安蓬藋，商歌恣所爲。
送因甫宰湘鄉 劉敞
相思恨不見，今子去長沙。幸有國百里，可憐天一涯。春風洞庭水，殊俗楚人家。回首傷卑濕，知君髪易華。
挽仁宗皇帝歌四首  其一 劉敞
漢恩隆四世，商歷盛三宗。與子孫能繼，寧民戶可封。雲歸疑厭代，鼎就莫攀龍。廟樂兼韶武，應傳盛德容。
挽仁宗皇帝歌四首  其二 劉敞
措刑文武後，四十有餘年。幾與華胥比，寧知帝力然。占齡無協夢，棄躧趣登山。後世稱稽古，應參堯舜篇。
挽仁宗皇帝歌四首  其三 劉敞
不陣威逾遠，無爲俗自柔。詩書通月窟，簫勺靖炎陬。畢陌宫車晚，蒼梧草露秋。定知千歲後，民尚是軒丘。
挽仁宗皇帝歌四首  其四 劉敞
謳歌歸命啟，遏密罄宗堯。陵寝略依漢，衣冠深葬橋。空看同軌至，非復總章朝。西望新宫柏，悲風亦後凋。
太一齋居 劉敞
適野性所喜，采真今更諳。地偏塵土少，人遠井泉甘。長日眠高枕，微風酒半酣。從來天尺五，信有此城南。
城南晚歸 劉敞
高秋變搖落，遠水露澄明。飛鳥江中墮，孤帆木末征。逆風吹帽側，疏雨逐雲行。興盡聊當反，塗窮眼自驚。
獨酌憶和甫 劉敞
開窗一杯酒，獨酌靜無言。明蟾不可駐，流水自東奔。野犬迎虛吠，舟人爭渡喧。悵然此時意，不醉已消魂。
履冰 劉敞
昔聞小旻戒，今踐薄冰行。涌水怒愁裂，寒蛟蟠畏驚。遲遲但覺遠，戰戰尚思輕。誰斷孤疑志，窮源更北征。
燒殘樹 劉敞
古樹荒祠側，他年雷震餘。蛟龍從此逝，螻蟻至今居。錯節摧犀甲，燒痕蠧漆書。會看妨要路，終勝斷溝渠。
雙樹 劉敞
吾廬雙好樹，簇簇近浮烟。急雨仍堪倚，斜陽不廢眠。山童勤掃葉，稚子莫驚蟬。俗態輕幽寂，柴門賴素偏。
題巷北桃花 劉敞
深巷山桃樹，無人亦自芳。青苔何限地，紅蕚可憐香。俗眼輕幽僻，陰天逼艶陽。殷勤謀一醉，容易送春光。
杜祁公挽詞二首  其一 劉敞
天下蒼生望，朝端百辟師。辭榮如棄躧，得道去乘箕。無復臨雍問，空餘罷市悲。會書廊廟語，世世奉蕭規。
杜祁公挽詞二首  其二 劉敞
第五廉莫比，留侯功不居。遺風何峻極，雅尚得冲虚。平昔常開閣，深慚晚曳裾。千金論一字，永慨袖中書。
送人之洛 劉敞
逢人問嵩少，千里駕征軒。倦馬夜未寝，鳴蟬秋尚煩。風煙新洛邑，冠蓋上東門。合有西賓問，歸時許共論。
聖俞墜馬傷臂以其好言兵調之 劉敞
知兵心自許，見謂百夫雄。上馬常慷慨，墮車寧困窮。誠非代大匠，疑欲作三公。匹似陳湯病，猶成絕域功。
烽火 劉敞
齊秦誰謂遠，烽火自相通。消息雌雄國，關防百二同。流光下滄海，飛焰避驚鴻。不及承平日，空悲垂白翁。
得貢甫巢縣書云阻風 劉敞
别離常作惡，衰老異他時。望望風波苦，悠悠見女悲。江空人迹絕，天逈鳥飛遲。若復無雙鯉，何由慰我思。
曬書 劉敞
藏書不滿萬，幽蠧亦時除。上有朝廷副，多從秦漢餘。山川迷禹穴，雲海隔崐墟。持此遺清白，歸爲林下居。
卲少卿挽詞二首  其一 劉敞
湖海青雲器，朝廷白首郎。蹉跎遇已晚，零落意仍傷。屢擁行臺節，頻腰太守章。東南滿遺愛，不獨一桐鄉。
卲少卿挽詞二首  其二 劉敞
廣柳非高蓋，空山異昔歸。善人天不與，行道涕交揮。髣髴音容在，留連義故違。安居自傳世，閭里尚光輝。
鎮潼觀察留後贈侍中李君挽詞 劉敞
築壇辭将鉞，分土繼緇衣。忌滿名猶誤，宜年報尚非。離鴻哀斷續，埋玉想光輝。冥漠金貂贈，空看鹵簿歸。
侍讀右丞贈尚書李公挽詞 劉敞
扶陽詩禮學，世世有知名。玉樹芳榮早，金華地望清。川沈終合劍，風折欲分荆。蕭瑟烏衣巷，偏傷道路情。
再見禁卒住桂陽二首  其一 劉敞
古亦苗民患，今仍禁旅過。祅氛半翼軫，殺氣覆山河。御史暴公子，将軍馬伏波。不應淹日月，頻獻凱旋歌。
再見禁卒住桂陽二首  其二 劉敞
肅肅卷征甲，蕭蕭出郢門。蛟螭雄步驟，鷹隼急飛翻。數有蠻夷警，遙憐賦税煩。唐虞兩階舞，帝肯用昌言。